MalaysiaNow jadi sasaran aduan palsu berhubung kontroversi kontrak mega ahli perniagaan Malaysia

Individu tanpa nama yang menggunakan identiti palsu menyalahgunakan undang-undang hak cipta Amerika Syarikat (AS) yang mempunyai jangkauan global bagi memaksa nyahterbit sesebuah kandungan dalam talian dan laporan berita dengan beberapa alasan.Tindakan licik tersebut mendapat perhatian MalaysiaNow selepas aduan dibuat terhadap artikel berita yang diterbitkan awal tahun ini mengenai kontrak membekalkan peralatan perubatan bernilai berbilion dolar daripada kerajaan Hungary yang diberi kepada kepada ahli perniagaan kontroversi Malaysia, Vinod Sekhar.Menggunakan Akta Hak Cipta Milenium Digital (DMCA), sebuah undang-undang AS bagi pelaksanaan undang-undang harta intelek dalam talian, pengadu boleh memfailkan laporan bagi mendakwa kandungan tertentu dalam talian adalah kandungan plagiat atau melanggar hak ciptanya.Ia dibuat dengan cara replikasi laman sesawang berita di beberapa laman lain yang tidak pernah diketahui sebelum ini, selain menggunakan penerbitan undur tarikh sebelum penerbitan asal.Seorang yang biasa dengan aduan palsu seperti itu berkata kaedah tersebut adalah taktik biasa yang digunakan bagi menutup mulut pengkritik dan wartawan yang melapor sesuatu yang tidak baik dan sukar untuk dibantah atau dijawab.“Antara penyalahgunaan DMCA di seluruh dunia ialah notis alih keluar dengan dakwaan palsu si pengadu miliki hak cipta, di mana laman sesawang dan identiti palsu pengadu boleh direka.“Apabila aduan sedemikian difailkan, penyedia perkhidmatan atau hos pelayan mesti maklumkan kepada pelanggannya, yang menyebabkan mereka kemudiannya perlu nyah terbit kandungan tersebut atau failkan bantahan, jika tidak laman sesawang mereka berisiko untuk digantung,” katanya.Dalam aduan yang dibuat terhadap MalaysiaNow, ia mendakwa laporan bertajuk “Malaysian businessman gets lion’s share of multibillion-dollar Hungary deal” disalin sepenuhnya daripada laman sesawang lain dengan link URL allmain.news.Pengadu tersebut memperkenalkan dirinya sebagai “Muhammad Zuhaili”, beralamat di Jerteh, Terengganu, selain turut mendedahkan nombor telefon peribadinya.Semakan mendapati nombor tersebut bukan milik penama tersebut, manakala alamatnya adalah tidak wujud.Dalam pada itu, laman web allmain.news juga turut mencurigakan, dan berasal dari Rusia.MalaysiaNow sudah menjawab aduan yang dipercayai antara beberapa percubaan dalam talian oleh pihak tidak dikenali bagi menyerang laman sesawangnya.Laporan itu diterbitkan pada 16 Jun 2021 yang mendedahkan kontrak bernilai RM2.5 bilion kerajaan Hungary yang diperolehi Vinod, seorang ahli perniagaan yang rapat dengan beberapa ahli politik di Malaysia.Kontrak yang diterima Vinod tersebut menimbulkan kebimbangan kerana ia bukan sahaja berjumlah besar, bahkan ia turut dilatari isu bekalan peralatan yang tidak diperlukan sehingga menyebabkan lebihan bekalan sekali gus menyebabkan sektor kesihatan Hungary terpaksa melupuskan banyak unit alat bantuan pernafasan.Dalam laporan itu, MalaysiaNow turut mewawancara ahli politik pembangkang di Hungary yang menyatakan pemberian kontrak tersebut adalah tidak telus dan terlalu mahal, selain menggesa siasatan dijalankan terhadap pembelian tersebut.Pembelian peralatan perubatan Hungary dengan alasan untuk memerangi Covid-19 tahun lalu disifatkan oleh kumpulan wartawan penyiasat di sana sebagai perjanjian terburuk pernah dibuat di Kesatuan Eropah.Pada Ogos, badan pemantau antirasuah global Transparency International dari Hungary menggesa Budapest untuk mengeluarkan butiran khusus berkaitan kontrak yang diberikan kepada Vinod bernilai lebih setengah bilion dolar melalui syarikatnya, GR Technologies.Badan pemantau itu turut berkata terdapat persoalan yang timbul mengenai ketelusan kontrak tersebut.Mereka juga memfailkan tuntutan supaya pendedahan maklumat bebas berkenaan kontrak tersebut terhadap kementerian luar Hungary yang menandatangani kontrak itu.Tuntutan itu antara lain menggesa siapakah yang memilih GR Technologies sebagai penerima kontrak, selain menuntut butiran kelayakan syarikat, invois dan bukti pembayaran didedahkan.


KKM laksana penilaian risiko situasi Covid-19 pertengahan Jun

Kementerian Kesihatan (KKM) akan melaksanakan penilaian risiko situasi jangkitan Covid-19 pada pertengahan bulan hadapan susulan pengumuman Pertubuhan Kesihatan Sedunia (WHO) yang memutuskan wabak itu bukan lagi dikategorikan sebagai kecemasan kesihatan global.
Menterinya Dr Zaliha Mustafa berkata penilaian itu bertujuan menyemak semula pengisytiharan kawasan tempatan jangkitan yang akan berakhir pada 30 Jun ini, sebelum kerajaan menentukan hala tuju seterusnya melibatkan langkah perlindungan terkini mengenai Covid-19.
Beliau berkata walaupun WHO mengumumkan wabak itu bukan lagi dikategori sebagai kecemasan kesihatan antarabangsa, KKM masih perlu mengambil kira faktor yang berlaku secara lokal di negara ini.
“Kita di peringkat jawatankuasa teknikal, telah memberi pandangan bahawa kita akan teruskan prosedur operasi standard (SOP) sedia ada dan kita masih kekalkan lagi kawasan tempatan jangkitan yang akan berakhir Jun ini.
“Kita nak tengok lagi perkembangan sebab ada lagi kes Covid-19 tetapi masih terkawal, segala pandangan (WHO) dan keadaan di negara ini pun kita kena lihat terlebih dahulu sebelum menerima pakai saranan WHO. Jadi, pertengahan Jun nanti kita akan buat penilaian,” katanya.
Beliau berkata demikian pada sidang media selepas Sesi Townhall Kertas Putih Kesihatan Zon Selatan di Hab Pendidikan Tinggi, Pagoh di Muar semalam.
Zaliha berkata KKM juga akan membuat semakan semula dan mengemaskini garis panduan Covid-19 dengan merujuk kepada cadangan WHO berkaitan transisi pengurusan jangka masa panjang pandemik berkenaan.
Semalam, agensi berita asing melaporkan WHO pada Jumaat memutuskan Covid-19 tidak lagi dikategori sebagai kecemasan kesihatan antarabangsa selepas dunia dilanda pandemik itu sejak tiga tahun lepas.
Mengenai Kertas Putih Kesihatan, Zaliha berkata ia akan menjadi permulaan perjalanan reformasi sistem kesihatan Malaysia ke arah yang lebih mampan dan berdaya saing, selain mendapat sokongan seluruh masyarakat dan kerajaan.
Menurutnya Kertas Putih Kesihatan itu akan dibentangkan di Parlimen pada bulan depan bagi mendapatkan sokongan dwipartisan ahli Parlimen sebelum langkah pelaksanaannya dapat dijalankan.
Sementara itu, Dr Zaliha dalam satu kenyataan memaklumkan jumlah kes Covid-19 yang dilaporkan pada Minggu Epidemiologi ke-18 (ME 18/2023) iaitu dari 30 April hingga 6 Mei, meningkat 53.1% daripada 4,963 kes pada minggu sebelumnya kepada 7,596 kes.
“Kadar kemasukan pesakit Covid-19 (termasuk pesakit yang disyaki) ke fasiliti kesihatan awam juga menunjukkan peningkatan daripada 5.8 peratus kepada 7.2 peratus bagi setiap 100,000 penduduk pada ME 18/2023 berbanding ME 17/2023,” katanya sambil menambah keadaan jangkitan di Malaysia masih terkawal dan perkhidmatan kesihatan di hospital tidak terjejas.


Kerajaan sasar 60% penggunaan RFID pada penghujung 2022

Kementerian kerja raya (KKR) menyasarkan 60% penggunaan teknologi Identifikasi Frekuensi Radio (RFID) bagi pembayaran tol pada akhir 2022, Dewan Negara diberitahu hari ini.Timbalan Menteri Kerja Raya Arthur Joseph Kurup berkata penggunaan kad Touch ‘n Go dan SmartTAG mungkin akan diberhentikan pada penghujung 2023.“Kita memahami kebimbangan yang disuarakan semua pengguna lebuh raya dan ingin dijelaskan bahawa buat masa ini, lorong kad Touch ‘n Go serta SmartTAG tetap beroperasi di semua lebuh raya dan ia hanya akan diberhentikan secara berperingkat, mengambil kira kepada kadar penggunaan RFID dan kesediaan lorong RFID,” katanya dalam sesi soal jawab persidangan Dewan Negara hari ini.Beliau menjawab soalan tambahan senator Aknan Ehtook mengenai perancangan kementerian itu berhubung penggunaan RFID.Selain itu, Arthur menjelaskan kos RFID adalah jauh lebih murah berbanding Touch ‘n Go serta SmartTAG, selain tidak mempunyai kos penyenggaraan seperti menggantikan bateri sebagaimana penggunaan SmartTAG serta mempunyai kemudahan menambah nilai secara dalam talian.“Di lorong RFID, kita boleh mendapat laluan sebanyak 1,000 kenderaan sejam, tetapi Touch ‘n Go hanya 550 kenderaan sejam sahaja, bermakna teknologi (RFID) ini memang boleh bantu mengurangkan masalah kesesakan di plaza tol.“Kerajaan sekarang akan beri diskaun sebanyak RM10 sekiranya kita membeli RFID melalui dompet elektronik atau e-wallet, pada masa sama kita masih lagi mengkaji beberapa kaedah untuk memberikan insentif tambahan seperti pembeli kereta baharu supaya RFID akan dipasang dalam kereta tersebut,” katanya.Arthur berkata demikian menjawab soalan tambahan senator Seruandi Saad sama ada kerajaan berhasrat memberikan pemasangan percuma atau subsidi kepada pengguna yang beralih dari Touch ‘n Go dan SmartTAG kepada RFID bagi mengurangkan beban kos yang ditanggung pengguna.


Gadis buktikan jantina bukan penghalang bekerja di bidang didominasi lelaki

Seorang wanita muda di Jelebu, Negeri Sembilan bekerja di sebuah ladang sawit milik datuknya di Felda Pasoh Empat, membuktikan wanita juga boleh melakukan pekerjaan yang sering dikaitkan sebagai satu pekerjaan sukar dan hanya sesuai dilakukan golongan lelaki kerana memerlukan kekuatan fizikal.Nor Syazwani Norazaman yang berusia 20 tahun hanya tersenyum ketika ditemu bual MalaysiaNow, walaupun mempunyai saiz badan yang kecil, gadis itu tidak menjadikannya penghalang untuk melakukan kerja berat seperti mengangkat buah sawit yang dianggarkan seberat separuh berat badannya sendiri.Syazwani berkata, dia mula bekerja di kebun ladang sawit milik datuknya sejak berusia 15 tahun selepas berhenti sekolah dan berpindah ke Felda Pasoh Empat di Jelebu, Negeri Sembilan kira-kira enam tahun lalu.“Buat kerja di ladang sawit tidaklah begitu sukar apabila sudah tahu cara untuk melakukannya dengan betul. Bagi saya ini bukanlah sekadar kerja tetapi lebih kepada meluangkan masa bersama keluarga sambil menjana pendapatan,” katanya ketika ditemui MalaysiaNow.“Saya bersama atuk serta beberapa sepupu dan bapa saudara akan datang ke kebun ladang sawit atuk untuk menuai hasil dua kali dalam sebulan.”Separuh daripada tenaganya digunakan untuk memetik dan memungut buah kelapa sawit yang dikait, berat buah yang mampu diangkat oleh Syazwani sekitar 40kg dengan menggunakan cop besi di Felda Pasoh Empat, Jelebu.Menurut Syazwani, keluarganya juga sering meluangkan masa di kawasan kebun datuknya yang terletak kira-kira enam kilometer dari rumahnya dan mereka mempunyai pondok besar yang dibina dua tahun lalu untuk tidur dan hanya keluar dari kawasan ladang sekiranya ingin membasuh baju atau membeli barangan keperluan.Selain bekerja di kebun datuknya yang dianggarkan seluas 10 ekar itu, Syazwani bersama bapa saudaranya juga mengutip upah dengan menuai hasil kebun milik penduduk tanah rancangan Felda berkenaan.Bapa tirinya, Khairul Muhamad Senawi, 43, berkata selain dari menuai hasil kebun sawit, Syazwani juga disifatkan sebagai seorang yang serba boleh apabila mempunyai kemahiran lain yang menakjubkan.Selepas pulang dari bekerja ladang, wani bersama dua bapa saudaranya, Amiruddin Masran dan Khairul Fahmi Masran duduk berehat di bahagian lori, manakala tangki dibelakang mereka merupakan sumber air bersih yang digunakan di pondok tinggal mereka di Felda Pasoh Empat, Jelebu.“Dia juga sering membantu saya bertukang apabila mendapat kerja membaiki rumah penduduk di kawasan ini. Antara tanggungjawabnya adalah membancuh simen dan dia memang pandai membuat kerja itu.“Selain itu, dia juga berkemahiran menebar roti canai ketika ibunya memiliki kedai makan. Ia kini ditutup sementara waktu susulan penularan Covid-19,” katanya kepada MalaysiaNow.Tular di media sosialKebolehan Syazawni bekerja di ladang kelapa sawit turut menarik perhatian ramai apabila gambarnya tular di laman media sosial seperti Facebook dan Twitter.Malah, kemahirannya juga berjaya menarik perhatian Lembaga Minyak Sawit Malaysia (MPOB) yang baru-baru ini menawarkan pekerjaan kepadanya untuk bekerja di bahagian mekanisasi ladang sawit.Nor Syazwani Norazman bersama hasil kelapa sawit yang dikutip di Felda Pasoh Empat, Jelebu.Menurut Syazawni yang merupakan generasi ketiga Felda, dia kini dalam proses perbincangan bersama pihak MPOB dan dijangka akan mula bekerja pada Februari tahun depan.Datuknya, Masran Hassan, 67, yang merupakan peneroka felda generasi pertama, berkata sangat bangga dengan kemahiran cucunya itu dan tidak akan memaksa Syazwani untuk kekal di situ sekiranya mendapat tawaran pekerjaan yang lebih baik di tempat lain.“Saya tidak nafikan bahawa saya ingin dia terus berada di sini dan warisi kerja saya.“Bagaimanapun, saya tidak akan kongkong hidup dia. Jika ada tawaran yang lebih baik, maka saya galakkan dia pergi demi kebaikan masa depannya,” katanya.


Jabatan Kesihatan Johor mungkin ambil tindakan tatatertib jika doktor kontrak sertai mogok

Jabatan Kesihatan Negeri Johor (JKNJ) berkemungkinan akan mengambil tindakan tatatertib terhadap doktor kontrak di negeri itu sekiranya didapati mengambil bahagian dalam mogok yang dijangka berlaku serentak di seluruh negara hari ini.
Pengarah JKNJ Dr Aman Rabu berkata bagaimanapun, tindakan itu hanya akan diambil selepas teguran dan nasihat diberikan kepada mereka.
Beliau berkata pengarah hospital di setiap daerah juga dinasihatkan untuk memastikan setiap pegawainya hadir menjalankan tugas esok.
“Perkhidmatan berjalan seperti biasa, itu jaminan kita. Kalau berlaku (mogok esok) tindakan akan diambil terhadap mereka yang ambil bahagian dalam mogok itu, sebagaimana arahan Kementerian Kesihatan (KKM).
“Kita akan beri nasihat dan teguran (dahulu), kalau langgar juga, mungkin ambil tindakan tatatertib,” katanya pada sidang media selepas menyertai operasi pemantauan bazar Ramadan di Angsana Johor Bahru Mall, di Johor Bahru hari ini.
Turut hadir, Pengerusi Jawatankuasa Kesihatan dan Perpaduan Negeri Johor Ling Tian Soon.
Dr Aman berkata setakat ini, pihaknya tidak menerima sebarang maklumat sama ada terdapat mogok dalam kalangan doktor kontrak di Johor esok, sekali gus memberi jaminan dan memastikan perkhidmatan kesihatan berjalan dengan lancar.
Sementara itu, Ling berkata kerajaan negeri sentiasa terbuka untuk mendengar rintihan dan masalah yang dihadapi doktor kontrak di negeri itu dan menyampaikan hasrat mereka kepada KKM.
“Walaupun ia bukan bidang kuasa negeri, tetapi sebagai wakil kerajaan negeri, saya masih terbuka untuk mendengar rintihan doktor kontrak supaya dapat sampaikan hasrat mereka kepada pihak kementerian.
“Mudah-mudahan saya harap doktor kontrak, saya yakin dan percaya, mereka masing-masing ada hati dan berjiwa rakyat, berjiwa membantu pesakit,” katanya.


Reformasi pendidikan, langkah tampung kenaikan kos haji antara tumpuan Dewan Rakyat

Pelan bagi merealisasikan reformasi pendidikan di institut pengajian tinggi dan langkah kerajaan menampung peningkatan kos untuk mengerjakan ibadah haji serta umrah, antara tumpuan Dewan Rakyat hari ini.
Menurut Aturan Urusan Mesyuarat di laman rasmi Parlimen, soalan mengenai reformasi pendidikan itu diajukan Saifuddin Abdullah (PN-Indera Mahkota) kepada menteri pendidikan tinggi.
Ismail Sabri Yaakob (BN-Bera) pula ingin tahu langkah serta bantuan disediakan kerajaan bagi menampung peningkatan mendadak kos untuk mengerjakan ibadah haji dan umrah.
Turut tersenarai, soalan Muhammad Islahuddin Abas (PN-Mersing) meminta penjelasan Menteri Pertahanan berhubung pelaksanaan skim Bantuan Sara Hidup (BSH) kepada veteran Angkatan Tentera Malaysia (ATM) yang tidak berpencen khususnya kategori B40.
Soalan mengenai kualiti dan kos perkhidmatan 5G yang ditawarkan syarikat telekomunikasi, usaha mengurangkan kos kepada pengguna serta tempoh masa liputan 5G di seluruh negara boleh dicapai pula diajukan Lim Guan Eng (PH-Bagan) kepada Menteri Komunikasi dan Digital.
Selesai sesi soal jawab, persidangan diteruskan dengan sambungan sesi perbahasan Rang Undang-Undang Perbekalan 2023 di peringkat jawatankuasa.
Menurut takwim di laman Parlimen, rang undang-undang itu akan dibahas di peringkat jawatankuasa selama 10 hari.


Kaedah penggiliran sekolah untuk kembalikan semangat murid

Pelaksanaan kaedah penggiliran ke sekolah serta pengajaran dan pembelajaran di Rumah (PdPR) bertujuan untuk mengembalikan semangat murid.Menteri Kanan Pendidikan Radzi Jidin berkata ia susulan negara yang mengalami tempoh sukar sejak 2020 yang menyebabkan sekolah ditutup untuk tempoh yang lama.“Kita sedar dalam konteks pembukaan sekolah pada Mac tahun ini, ibu bapa dan masyarakat melihat keadaan sekolah adalah selamat tetapi apabila keluar sekolah, banyak kesesakan berlaku.“Jadi kita duduk berbincang apakah pendekatan terbaik terutama mengambil kira varian Delta, sebab itu kita bincang, kita kurangkan murid kepada separuh,” katanya pada persidangan Dewan Rakyat di Kuala Lumpur hari ini.Beliau menjawab soalan tambahan Sim Tze Tzin (PH-Bayan Baru) mengenai perincian pelaksanaan sesi persekolahan bersemuka dan PdPR pada masa sama, pada Waktu Pertanyaan-Pertanyaan Menteri di Dewan Rakyat hari ini.Kementerian pendidikan sebelum ini memaklumkan sesi persekolahan secara bersemuka dengan kaedah penggiliran murid secara mingguan, dapat mengurangkan kapasiti di dalam kelas sekali gus mengurangkan risiko jangkitan Covid-19 di sekolah.Menurutnya kaedah penggiliran juga dapat membantu guru membuat pengawalan terhadap pematuhan prosedur operasi standard (SOP) dalam kalangan murid, memandangkan jumlah mereka dikurangkan 50%.Sementara itu, Radzi berkata kementerian berkenaan turut menyediakan manual pengoperasian pembelajaran dan pengajaran (PdP) secara penggiliran untuk panduan guru besar, guru, pelajar, ibu bapa dan penjaga, bagi memastikan ia dilaksanakan dengan baik apabila sekolah dibuka mulai 3 Oktober ini.Kepada soalan tambahan Abdul Azeez Abdul Rahim (BN-Baling) mengenai kemasukan pelajar khususnya dari kawasan luar bandar ke Sekolah Berasrama Penuh (SBP), Radzi berkata ia dinilai berdasarkan Pentaksiran Kemasukan Sekolah Khusus (PKSK), susulan pemansuhan Ujian Penilaian Sekolah Rendah (UPSR).Katanya, PKSK tidak hanya memfokuskan kepada aspek akademik semata-mata, tetapi juga mengambil kira potensi dan kebolehan murid untuk kemasukan ke SBP.Pada sesi soal jawab pula, Timbalan Menteri Pendidikan II Mohamad Alamin menjelaskan kementerian sedang merangka dasar komprehensif bagi memperkukuhkan pengambilan murid ke SBP, dengan memberikan keutamaan kepada mereka yang berpotensi dalam kalangan keluarga yang kurang berkemampuan.


Universiti tempatan tidak faham apa yang penting dalam penyelidikan, terperangkap dengan ‘penjajahan akademik’

Salah seorang penulis dan ahli akademik kontroversi bersetuju keutamaan yang diletakkan sesetengah universiti untuk mendapatkan ranking dunia tinggi yang dinilai di Barat sebagai salah satu bentuk imperialisme akademik.Faisal Tehrani yang merupakan felow bersekutu di Weatherhead Center, Universiti Harvard yang sudah menerbitkan berpuluh penulisan tentang sejarah Melayu berkata, ranking antarabangsa adalah salah satu bentuk penjajahan.“Tidak syak lagi ia adalah penjajahan akademik. Antara tokoh yang sudah pernah menyebutkan ini ialah Profesor Syed Husein Alatas,” kata Faisal kepada MalaysiaNow merujuk kepada pengasas Gerakan yang juga ahli akademik terkemuka yang mencabar ahli sejarah Barat dengan penulisannya seperti “Mitos Peribumi Malas”.Faisal yang juga felow di Institut Alam dan Tamadun Melayu, Universiti Kebangsaan Malaysia mengulas laporan MalaysiaNow berhubung penemuan daripada dua orang profesor dari Republik Czech, yang antara lain turut mendedahkan ahli akademik Malaysia termasuk dalam kalangan penulis terkenal yang menerbitkan lebih daripada 300 “jurnal pemangsa” atau penerbitan dipersoalkan standard kandungan dan editorial, dan dikatakan kebiasaanya menerima bayaran untuk menerbitkan artikel.Terdapat 324 jurnal pemangsa diterbitkan dari seluruh dunia ditemui dalam Scopus, iaitu pangkalan data berpusat di Belanda yang sering digunakan sebagai penanda aras oleh agensi ranking universiti global dalam melakukan penilaian universiti-universiti dunia.Faisal TehraniPendedahan ini, selain memperbaharui perdebatan berhubung kualiti hasil penyelidikan daripada univesiti di Malaysia, turut menyebabkan ranking tahunan universiti Malaysia di peringkat global dipersoalkan.Setiap tahun, sekurang-kurangnya dua organisasi akan menerbitkan senarai universiti mereka dari seluruh dunia, dengan memberi skor ranking berdasarkan indakator.Tahun lepas, Times Higher Education World University Rankings menyenaraikan universiti-universiti di Britain, Amerika Syarikat dan lain-lain negara-negara Eropah pada kedudukan 20 teratas daripada 1,500 universiti di 93 buah negara.Akan tetapi ramai sudah mula mempersoalkan sama ada universiti perlu menilai prestasi mereka berdasarkan raking seperti itu.Ahli akademik terkemuka Chandra Muzaffar mengatakan senarai global seperti itu sebagai “sebahagian daripada permainan penjajah yang lebih besar” untuk mengekalkan dominasi beberapa universiti, terutamanya universiti Barat“Tindakan menggambarkan universiti-universiti ini sebagai puncak kecemerlangan adalah dengan satu tujuan untuk memastikan idea, individu dan kursus yang dikaitkan dengan mereka dapat dikekalkan sebagai penanda aras standard ilmu pengetahuan,” kata Chandra kepada MalaysiaNow.Sains dan teknologi sebagai indikatorFaisal berkata, kekayaan di Barat dan pengetahuan mereka yang membolehkan mereka berada di hadapan ialah kerana lebih dua ratus tahun lalu, mereka datang ke Timur dan mengambil khazanah dan hak kita.“Ini termasuklah kearifan lokal,” kata Faisal yang tujuh bukunya diharamkan kerajaan Malaysia semasa era Barisan Nasional.Faisal turut mempersoalkan kaedah yang digunakan QS yang lebih terbuka dan terdapat kepentingan komersil kerana senarainya meletakkan universiti-universiti Malaysia lebih tinggi daripada yang dikeluarkan Times Higher Education.“Akhirnya, kita tertipu dengan permainan ini. Kita terperangkap dengannya dan mengejarnya ketika kita perlu menyasarkan perkara lain”.Akan tetapi Faisal mengakui ranking tinggi diberikan kepada institusi pendidikan Barat disebabkan mementingkan sains dan teknologi.“Sekali lagi petunjuk atau batu tanda Revolusi Industri itu datang atau muncul dari/di Barat maka kita menggunakan parameter tersebut”.Tetapi katanya, Revolusi Industri menjadi kenyataan apabila berlaku reformasi.“Apa yang berlaku ialah dunia Timur/Islam (oriental) telah pun sebenarnya menempuh laluan itu tetapi kita patah balik kerana berlaku gendala/halangan setelah penjajahan”.Katanya, universiti hanya boleh menjadi cukup berpengaruh dan berwibawa apabila budaya berfikir kritis, dan budaya berfikir kreatif terdapat dalam kalangan masyarakat.“Ini dua aspek yang menjadi teras kepada budaya penyelidikan.“Untuk beroleh budaya penyelidikan, ia bukanlah mudah kerana masyarakat itu sendiri mesti diajar berfikir, tidak menjadi pak turut dan dengan itu akan berani memikir secara kreatif.“Jadi budaya penyelidikan itu jauh lebih sukar berbanding budaya pembuatan (manufacturing) dan perkhidmatan (service) yang sangat ditekankan dalam masyarakat kita,” katanya.


Pandemik Covid-19 bawa ‘rahmat’ kepada penerbangan kargo

Ketika kebanyakan perniagaan terjejas selepas pandemik Covid-19 melanda, pesawat kargo mengalami peningkatan dalam penerbangan disebabkan pembelian dalam talian yang semakin tinggi dalam kalangan rakyat Malaysia.Dengan pelaksanaan Perintah Kawalan Pergerakan (PKP) yang menyebabkan orang ramai tidak boleh keluar membeli-belah di pasar raya dan pusat membeli belah, platform e-dagang secara dalam talian menjadi pilihan.Menurut seorang pegawai trafik udara Lapangan Terbang Antarabangsa Kuala Lumpur (KLIA) 1, sebelum ini pesawat kargo hanya mempunyai sekitar 50 penerbangan sehari, tetapi kini ia mencecah sehingga 70 penerbangan dalam sehari.“Manakala penerbangan komersil pula dilihat lebih terhad dan hanya beroperasi bagi mereka yang mempunyai surat perjalanan atas dasar kerja dan melibatkan penerbangan dari Sabah dan Sarawak ke Semenanjung Malaysia,” katanya yang tidak mahu dinamakan kepada MalaysiaNow.Sementara itu perolehan AirAsia merosot kepada RM2.31 bilion daripada RM2.73 bilion sebelum ini.Pegawai trafik udara yang sudah berkhidmat 14 tahun itu berkata, pertambahan penerbangan kargo menunjukkan satu perkembangan positif.Katanya, perkhidmatan penerbangan kargo menerima lonjakan permintaan dua kali ganda sejak pandemik Covid-19 melanda.“Kami sebagai Pegawai Trafik Udara sebelum ini 9 orang ditugaskan mengawal dan memerhati trafik udara namun disebabkan PKP hanya 5 orang sahaja bertugas manakala 4 lagi akan bertugas dari rumah.“Meskipun penerbangan kargo bertambah dan setiap daripadanya perlukan kawalan daripada trafik udara namun ‘man power’ kami terpaksa dikurangkan mengikut jadual dan adakalanya membuatkan kami perlu mengawalnya dengan baik dan teratur,” katanya.Tahun lalu dilaporkan prestasi kewangan syarikat tambang rendah popular negara AirAsia Group Bhd mencatatkan kerugian bersih sebanyak RM803.85 juta pada suku pertama berakhir 31 Mac 2020, berbanding keuntungan bersih sebanyak RM96.09 juta pada suku tahun sama tahun lalu.Sementara itu perolehan AirAsia merosot kepada RM2.31 bilion daripada RM2.73 bilion sebelum ini.Salah satu syarikat yang menggendalikan penerbangan kargo MyJet Xpress Airlines Sdn Bhd (MyJet) September lalu dilaporkan merekodkan keuntungan hampir dua kali ganda pada tahun 2020 berbanding dua tahun terdahulu.Manakala bagi tahun 2021, MyJet menyasarkan keuntungan melebihi tiga kali ganda.Menteri Perdagangan Dalam Negeri dan Hal Ehwal Pengguna Alexander Nanta Linggi berkata tahun lalu, aktiviti jual beli dalam talian mencatatkan peningkatan sebanyak 28.9 peratus pada April 2020, ketika buat kali pertama negara melaksanakan PKP.


Mahathir gesa orang Melayu tolak Anwar, cabar buktikan dakwaan kumpul harta

Dr Mahathir Mohamad hari ini menggesa orang Melayu menolak kerajaan Perdana Menteri Anwar Ibrahim selepas pemimpin veteran itu mengulangi serangan terhadapnya bekas timbalannya yang pernah didakwa menjadi dalang di sebalik pembatalan acara Proklamasi Melayu.
“Apabila kerajaan menghalang pihak lain melancar proklamasi ini, ia mengkhianat janji dalam Perlembagaan negara.
“Sebab itu orang Melayu patut tentang kerajaan pimpinan Anwar Ibrahim.
Mahathir juga mencabar Anwar untuk membuktikan dakwaan bahawa beliau mengumpul kekayaan untuk dirinya dan ahli keluarganya, selepas perdana menteri menyerangnya.
“Membuat tuduhan memang mudah. Tetapi tuduhan yang tidak dibukti dengan jelas, tidak boleh diterima sebagai benar. Ia adalah fitnah.”
Dalam ucapannya kepada perwakilan PKR pada kongres parti itu baru-baru ini, Anwar melancarkan serangan terhadap bekas mentornya Mahathir selepas menuduhnya menghalang perbezaan pendapat dan mengawal akhbar.
“Ada orang sekarang setelah 22 tahun campur 22 bulan pegang kuasa, mengeluh Melayu hilang segala-galanya, hilang harta, hilang saham.
“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang bila hilang kuasa, bicara soal rakyat,” katanya.
Mahathir berkata orang Melayu jatuh miskin selepas beliau meletakkan jawatan sebagai perdana menteri, sambil menambah beliau cuba membetulkan keadaan apabila sekali lagi memegang jawatan tertinggi itu di bawah kerajaan Pakatan Harapan (PH).
“Saya berusaha memulihkan keadaan orang Melayu apabila jadi perdana menteri selepas PRU14.
“Tetapi kerajaan PH dijatuhkan dan saya pun hilang jawatan. Sebab itu saya mengeluh sekarang.”
Mahathir berkata inilah sebabnya beliau menerajui Proklamasi Melayu, yang mana pembatalannya mencetuskan persoalan mengenai komitmen Anwar terhadap kebebasan bersuara.
Mahathir berkata, Anwar cuba menutup mulut mereka yang ingin menyuarakan kesusahan orang Melayu.
“Isi kandungan proklamasi ini menepati peruntukan dalam Perlembagaan Malaysia dan juga perlembagaan Umno,” katanya, sambil menambah walaupun begitu, Umno tidak menentang tindakan Anwar untuk menghentikan acara itu.


Sorry.


Nato hantar lebih 600 ‘rumah’ kontena ke Turkiye

Nato menghantar lebih 600 kontena untuk dijadikan penempatan sementara kepada mangsa gempa bumi di Turkiye, menurut pihak perikatan tentera itu pada Ahad.
Nato dalam satu kenyataan memaklumkan bahawa kapal yang membawa kontena itu akan berlepas dari pelabuhan Taranto, Itali pada petang Ahad, lapor Agensi Anadolu.
Penghantaran itu akan menyediakan perumahan sementara untuk sekurang-kurangnya 4,000 penduduk yang terjejas akibat gempa bumi.
"Kapal itu dijangka tiba di Iskenderun minggu depan,” menurut Nato.
Sementara itu, Nato turut menyatakan pihaknya sedang menyelaras usaha untuk mengangkut khemah dari Pakistan ke Turkiye.
Penghantaran kontena dan khemah itu sebagai tanda solidariti, kata Setiausaha Agung Nato Jens Stoltenberg ketika melakukan lawatan ke Turkiye pada Khamis.
Sekurang-kurangnya 41,020 orang terbunuh akibat dua gempa bumi kuat yang menggegarkan selatan Turkiye pada 6 Februari.
Gempa yang berpusat di Kahramanmaras itu turut menggegarkan 10 wilayah lain iaitu Adana, Adıyaman, Diyarbakir, Hatay, Gaziantep, Malatya, Kilis, Osmaniye, Elazig dan Sanliurfa dan menjejaskan lebih 13 juta penduduk.


Program Dana Jaminan Makanan tak capai objektif, menurut laporan ketua audit

Laporan Ketua Audit Negara (LKAN) 2021 Siri 2 mendapati walaupun 78 peratus projek Program Dana Jaminan Makanan di bawah Pakej Rangsangan Ekonomi Prihatin Rakyat (Prihatin) berjaya disiapkan, program itu tidak mencapai keberhasilan yang ditetapkan.
Menurut laporan berkenaan, keberhasilan projek di bawah program dengan peruntukan RM190 juta itu tidak dapat tercapai sepenuhnya kerana sebahagian daripada 1,248 projek masih dalam fasa pelaksanaan atau belum dimulakan hingga akhir 2021, dan ia menjejaskan sasaran pengeluaran hasil.
Laporan itu turut memaklumkan pengurusan perolehan serta penggunaan peralatan yang kurang memuaskan turut menyebabkan manfaat program itu tidak diperoleh sepenuhnya oleh golongan sasar.
Pengauditan itu melibatkan empat agensi di bawah Kementerian Pertanian dan Industri Makanan (MAFI) iaitu Lembaga Pemasaran Pertanian Persekutuan (FAMA), Lembaga Pertubuhan Peladang (LPP), Lembaga Perindustrian Nanas Malaysia (LPNM) serta Lembaga Kemajuan Ikan Malaysia (LKIM).
Turut didapati dalam laporan itu yang dikeluarkan hari ini ialah kesemua agensi berkenaan didapati tidak mencapai sasaran hasil pengeluaran dan penerimaan insentif yang ditetapkan semasa tempoh pandemik Covid-19.
"Secara umumnya, pencapaian objektif Program Dana Jaminan Makanan di bawah Prihatin iaitu memastikan bekalan makanan kekal terjamin dan mencukupi dalam tempoh pandemik sukar ditentukan.
"Perkara ini disebabkan sumbangan hasil pengeluaran di bawah program ini adalah sangat kecil dan tidak signifikan kepada pengeluaran hasil dalam negara," menurut laporan berkenaan.
Bagi mengatasi kelemahan yang dibangkitkan serta menjamin objektif program tercapai, laporan itu mengesyorkan MAFI melakukan pemantauan pelaksanaan projek secara berterusan di semua peringkat, memastikan peruntukan dibelanja mengikut perancangan serta memastikan peralatan yang dibekalkan digunakan secara optimum.
MAFI dan agensinya turut disarankan untuk menetapkan indikator bagi menilai pencapaian objektif program termasuk yang dilaksanakan secara ad-hoc bagi memastikan program itu berkesan.


PM ambil maklum kebimbangan rakyat berhubung Covid-19 jika PRN diadakan

Perdana Menteri Ismail Sabri Yaakob berkata beliau mengambil maklum kebimbangan rakyat berhubung risiko penularan Covid-19 sekiranya Pilihan Raya Negeri (PRN) Melaka diadakan.Semasa ditemui media selepas melancarkan Bulan Kesiapsiagaan Nasional (BKN) 2021 hari ini, Ismail berkata ekoran perkembangan politik di Melaka, media sosialnya telah dihujani dengan pelbagai pandangan daripada orang ramai yang bimbang akan berlaku peningkatan kes seperti yang berlaku pada PRN Sabah lepas.“Di Sabah dahulu kes telah rendah tetapi apabila diadakan PRN, akhirnya kes meningkat semula dan ini perkara yang ramai bimbang.“Jika (PRN Melaka) diadakan, saya percaya SPR (Suruhanjaya Pilihan Raya) akan adakan SOP (prosedur operasi standard) ketat untuk pastikan kawalan dapat dibuat,” katanya mengulas situasi di Melaka serta meminta menunggu keputusan Yang di-Pertua Melaka Mohd Ali Rustam.Semalam, empat ahli Dewan Undangan Negeri (Adun) Melaka mengumumkan mereka hilang kepercayaan serta menarik sokongan terhadap kepimpinan Ketua Menteri Sulaiman Md Ali.Perkembangan tersebut merisikokan kerajaan Melaka pimpinan Barisan Nasional (BN) sekarang tumbang.Empat Adun itu ialah bekas Ketua Menteri Melaka Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas)Dewan Undangan Negeri (DUN) Melaka mempunyai 28 kerusi dengan 14 kerusi dipegang BN, Bersatu (dua), DAP (tujuh), PKR (dua), Amanah (dua) dan Bebas (satu).Sementara itu, Ismail yang juga naib presiden Umno berkata beliau menyerahkan kepada Presiden Umno Ahmad Zahid Hamidi untuk mencari penyelesaian berhubung isu di Melaka itu kerana ia turut melibatkan isu parti.


Selangor, Sarawak dahului kes harian tertinggi hari ini

Angka kes baru sebanyak 2,847 hari ini didahului Selangor dan Sarawak sebagai negeri yang mencatat kes harian tertinggi.Angka kes baru itu menjadikan kes keseluruhan Covid-19 hari ini meningkat sebanyak 387,535 kes.Selangor mencatat angka tertinggi kes harian sebanyak 748 disusuli Sarawak (717) dan Kelantan (476).Hanya Labuan (3) sahaja yang mencatatkan kes satu digit hari ini sementara Perlis tidak mencatatkan sebarang kes.Negara juga mencatat sebanyak 2,341 kes sembuh menjadikan jumlah keseluruhan kes sembuh meningkat kepada 363,608.Kes aktif dengan kebolehjangkitan pula kini berjumlah 22,512.Dalam pada itu, 260 pesakit ditempatkan di Unit Rawatan Rapi termasuk 125 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,415 orang.


Kumpulan pengguna gesa projek tambak laut Pulau Pinang dihenti sepenuhnya

Persatuan Pengguna Pulau Pinang (CAP) hari ini menggesa kerajaan Pulau Pinang menghentikan sepenuhnya penambakan di selatan pulau itu, susulan pengumuman berkaitan pengurangan skala projek Tambakan Laut Selatan Pulau Pinang (PSI) sebanyak 49%.
Ketua Menteri Pulau Pinang Chow Kon Yeow semalam berkata projek itu akan diteruskan dengan pembinaan hanya satu daripada tiga pulau buatan yang dirancang di perairan Permatang Damar Laut, dekat Bayan Lepas.
“Hanya Silicon Island (Pulau A) seluas 2,300 ekar (930.7) akan dilaksanakan dalam dua fasa dengan keseluruhan membabitkan tempoh 10 hingga 15 tahun bagi kerja-kerja tambakan, manakala Pulau B membabitkan keluasan 1,400 ekar (566.5 hektar) dan Pulau C seluas 800 ekar ( 323.7 hektar) tidak diteruskan,” katanya pada sidang media di Georgetown.
Namun presiden CAP, Mohideen Abdul Kader menggesa kerajaan negeri supaya tidak terdesak melaksanakan penambakan itu, sama ada untuk satu atau tiga pulau.
“Menamakan satu pulau sebagai Pulau Silikon dan usaha untuk menarik pelancong tidak boleh menjadi jawapan kepada soalan yang telah berulang kali kami tanyakan: Apakah keperluan untuk penambakan dengan kesan ekologi dan sosial yang negatif?
“Perdana Menteri menggesa supaya projek penambakan itu dikaji semula. Pertimbangan utama kajian semula adalah sama ada projek itu diperlukan dan bermanfaat kepada rakyat.
“Jangan melakukan sesuatu dengan tergesa-gesa dan menuntut bagi penambakan satu pulau. Teruskan dengan proses kajian yang perlu dilakukan oleh pakar bebas dengan input daripada pertubuhan masyarakat sivil (CSO). Sementara itu, jangan libatkan Kerajaan Negeri dan Persekutuan terhadap sebarang liabiliti kewangan.
Projek PSI itu mendapat bantahan daripada masyarakat nelayan dan kumpulan alam sekitar di negeri ini, yang mengatakan ia akan merosakkan ekosistem marin di kawasan tersebut.
Kumpulan alam sekitar, Sahabat Alam Malaysia dalam pada itu berkata Laporan Penilaian Kesan Alam Sekitar (EIA) yang baru perlu dilaksanakan, memandangkan perubahan dalam konsep pembangunan.
Laporan asal kelulusan EIA untuk projek itu diberikan bulan lepas.
Bagaimanapun Presiden SAM Meenakshi Raman berkata EIA baharu perlu dilakukan kerana projek itu kini hanya melibatkan satu pulau.
“Contohnya, perlu ada penilaian kesan hidraulik dan hidrologi yang baharu meliputi aliran semasa, paras air, keadaan ombak, pemendapan dan hakisan dan lain-lain lagi,” katanya.
“Selain itu, kajian penghijrahan udang yang perlu dilakukan lebih awal di bawah EIA yang baharu diluluskan itu masih belum selesai.
“Komponen penting ini perlu dinilai memandangkan penambakan Pulau A melibatkan kawasan seluas 2,300 ekar, yang masih sangat ketara dari segi kesannya kepada hidupan marin, penghijrahan udang, keterjaminan makanan dan sebagainya.”
Meenakshi dalam satu kenyataan berkata, keperluan projek itu juga telah berubah kerana kerajaan Persekutuan kini menyediakan dana yang diperlukan untuk menangani isu pengangkutan di Pulau Pinang.
Katanya, ia susulan pengumuman pada 6 Mei bahawa Putrajaya akan memberikan peruntukan tambahan untuk membantu kerajaan Pulau Pinang mempercepatkan cadangan projek LRT Georgetown-Bayan Lepas.
Mohideen dalam kenyataannya memetik perjanjian ini, berkata terdapat juga tanah yang mencukupi di Pulau Pinang untuk pembangunan ekonomi.
“Jadi kenapa  perlu penambakan laut yang begitu luas?” tambahnya.


Malaysia rekod 5,793 kes baru, 76 korban Covid-19 termasuk wanita berusia 101 tahun

Malaysia merekodkan kes baru sebanyak 5,793 menjadikan kes keseluruhan Covid-19 meningkat sebanyak 652,204.Selangor kekal mencatat kes harian tertinggi sebanyak 1,582 disusuli Negeri Sembilan (618), Sarawak (569), Kuala Lumpur (559), Johor (504), Sabah (378), Kelantan (337).Hanya Perlis (5) sahaja yang mencatatkan kes satu digit hari ini.Negara juga mencatat sebanyak 8,334 kes sembuh menjadikan jumlah keseluruhan kes sembuh meningkat kepada 572,113.Kes aktif dengan kebolehjangkitan pula kini berjumlah 76,247.Dalam pada itu, 914 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 76 lagi korban akibat Covid-19, termasuk seorang wanita berusia 101 tahun menjadikan jumlah mangsa yang maut meningkat kepada 3,844.


Lelaki meninggal dunia dalam tahanan polis

Polis mengesahkan seorang suspek lelaki warga tempatan mati mengejut dalam tahanan di lokap berpusat Shah Alam hari ini.
Ketua Komunikasi Korporat Polis Skandaguru Anandan berkata lelaki berusia 33 tahun itu merupakan suspek yang ditahan sejak 29 Julai lepas.
"Dia ditahan sementara siasatan dijalankan mengikut Seksyen 6(1) Akta Dadah Berbahaya 1952 dan Langkah-Langkah Pencegahan Khas 1985.
"Pada 4.59 pagi tadi, suspek berkenaan ditemukan terbaring dan tidak sedarkan diri. Pihak hospital telah dihubungi bagi tujuan rawatan awal dan kira-kira 5.20 pagi, pegawai perubatan dari Hospital Shah Alam telah mengesahkan kematiannya," menurut beliau dalam kenyataan.
Skandaguru berkata suspek telah dibawa ke Hospital Tengku Ampuan Rahimah, Klang untuk bedah siasat yang dijadualkan esok.
"Setakat ini, kes diklasifikasikan sebagai mati mengejut. Unit Siasatan Jenayah dan Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kes tersebut," katanya.


Ahli Parlimen PKR gesa kerajaan Selangor tolak projek PJD Link

Ahli Parlimen Selayang William Leong menggesa kerajaan Selangor untuk menolak cadangan projek lebuh raya Petaling Jaya Dispersal Link (PJD Link) yang dilihat mirip dengan projek Kinrara-Damansara Expressway (Kidex) yang dibatalkan sebelum ini.“Walaupun saya ahli Parlimen Selayang, saya ada tanggungjawab untuk mewakili seluruh rakyat.“Saya bantah cadangan projek lebuhraya PJD Link,” tegas Leong.Menurut beliau bantahan penduduk terhadap projek PJD Link adalah sama dengan bantahan terhadap projek lebuh raya Kidex yang telah dibatalkan kerajaan negeri sebelum ini.Leong turut menambah penduduk di kawasan sekitar projek yang dicadangkan itu adalah terdiri daripada warga emas atau mereka yang menghabiskan wang simpanan untuk membeli rumah di kawasan tersebut.Katanya lagi, jika wujud pemindahan tempat tinggal akibat projek tersebut, golongan itu akan terpisah daripada keluarga dan masyarakat yang bertahun-tahun hidup bersama.“Kos penderitaan dan kepayahan yang ditanggung penduduk tidak dapat dibayar dengan faedah-faedah daripada projek PJD Link.“Kerana itu, saya gesa kerajaan Selangor tolak cadangan projek PJD Link ini,” tegasnya.Awal hari ini, MalaysiaNow melaporkan bantahan penduduk sekitar kawasan projek tersebut. Bantahan penduduk sekitar dilihat semakin meningkat apabila rumah-rumah di kawasan sekitar cadangan projek meletakkan sepanduk “No to PJD Link.”Penduduk juga menyuarakan kekesalan terhadap sikap beberapa orang Adun yang dilihat berdiam diri terhadap isu tersebut walaupun projek itu turut melibatkan kawasan yang diwakili mereka.Projek PJD Link dilaporkan akan dibangunkan oleh PJD Link (M) Sdn Bhd, sebuah syarikat pembinaan yang diketuai oleh Hari Narayanan Govindasamy, seorang peniaga yang juga memegang jawatan pengarah di beberapa syarikat swasta.


Patuhi SOP atau kelonggaran ditarik balik, pakar ingatkan tentang salah guna kebenaran bersenam

Beberapa pakar kesihatan berkata semua aktiviti uar kawasan mungkin akan dilarang sama sekali sebagai amaran bagi yang masih ingkar dengan prosedur operasi standard (SOP), menyalahgunakan kebenaran bersenam untuk bertemu rakan dan ahli keluarga.Mereka juga menggesa masyarakat supaya memandang serius masalah ini sekali gus mematuhi semua SOP bagi mengelakkan penguatkuasaan langkah-langkah yang lebih ketat jika pelanggaran terus terjadi.Di bawah perintah kawalan pergerakan (PKP) yang dilaksanakan ketika ini, orang ramai diizinkan melakukan aktiviti luar secara individu seperti berjalan kaki, berjoging dan berbasikal berbanding langkah PKP tahun lalu yang melarang sepenuhnya kegiatan tersebut.Dr Raj Kumar Maharajah, yang mengetuai Persatuan Gabungan Pengamal Perubatan Malaysia berkata kerajaaan pada mulanya tidak membenarkan sebarang bentuk aktiviti luar sebelum ini sehingga organisasi-organisasi kesihatan dan doktor meminta kelonggaran PKP dibuat demi kesihatan fizikal dan mental orang ramai.“Itulah sebabnya mengapa kerajaan benarkan joging dan berbasikal,” katanya.Namun, tinjauan menunjukkan ramai yang salah guna kelonggaran tersebut untuk bertemu rakan atau ahli keluarga.Presiden Persatuan Hospital Swasta Malaysia Dr Kuljit Sing memperingatkan orang ramai agar tidak menyalahgunakan kelonggaran yang diberikan untuk aktiviti individu.“Kerajaan memberikan kelonggaran ini hanya untuk satu alasan: supaya orang ramai yang terpaksa duduk di rumah dapat dapat bersenam.“Tetapi ada syarat ketat, anda mesti patuhi penjarakan sosial,” katanya dan menambah ia mesti dipatuhi walaupun sesama ahli keluarga serumah.Beliau berkata walaupun risiko penularan Covid-19 di ruang terbuka lebih rendah daripada kawasan tertutup, masih ada risiko dijangkiti virus jika orang ramai berada dalam jarak dekat antara satu sama lain.Beliau turut berkata jika masih ramai yang ingkar, kerajaan mungkin akan mempertimbangkan untuk pelaksanaan SOP yang lebih ketat seperti PKP 1.0 tahun lalu iaitu larangan menyeluruh untuk semua aktiviti luar.“Orang ramai harus patuhi SOP dan tidak salah guna kebenaran tersebut, jika tidak, kerajaan sekat nanti dan arahkan untuk duduk di rumah sahaja,” katanya.Raj bersetuju berkumpul beramai-ramai di taman dan tepi kawasan tasik boleh meningkatkan risiko penularan jangkitan Covid-19 dalam masyarakat.“Ada kemungkinan besar seseorang boleh menjadi kontak rapat atau pembawa virus, dan akhirnya sebarkan kepada orang lain pula,” katanya.Menurutnya, sebahagian daripada masalah ini adalah disebabkan orang ramai masih merasakan kesihatan dan kesejahteraan diri mereka adalah tanggungjawab kerajaan dan doktor.Beliau berkata sikap ambil mudah terhadap perkara penting memainkan peranan utama mengapa masih ramai yang tidak mematuhi SOP.“Inilah sebabnya mereka terus cari jalan untuk bergaul atau bertemu rakan atau ahli keluarga di taman, pada saat mereka tidak sepatutnya melakukan perkara itu.”


Jumlah kematian gempa bumi di Turkiye, Syria melepasi 35,000

Angka kematian akibat gempa bumi dahsyat yang melanda Turkiye dan Syria meningkat melebihi 35,000 hari ini, dengan pasukan mencari dan menyelamat mula memperlahankan operasi mereka.
Pegawai dan pengamal perubatan berkata 31,643 orang maut di Turkiye dan 3,581 di Syria, menjadikan jumlah keseluruhan korban akibat gempa dengan kekuatan 7.8 magnitud meningkat kepada 35,224.


Malaysia, China sepakat keamanan Myanmar perlu dipulihkan

Malaysia dan China menekankan pentingnya keamanan di Myanmar dipulihkan di samping memupuk agenda pembangunan kolektif, kata Menteri Luar Hishammuddin Hussein.Beliau berkata China boleh bekerjasama dengan Asean untuk memainkan peranan penting dan konstruktif bagi memulihkan demokrasi di Myanmar yang memberi makna cukup besar bukan hanya kepada Myanmar tetapi keseluruhan rantau berkenaan.“Kami menghargai pengiktirafan China terhadap peranan dan inisiatif Asean untuk meredakan ketegangan, menamatkan keganasan dan mengelak situasi bertambah buruk,” katanya pada sidang media bersama rakan sejawatannya Wang Yi di Fujian, China pada Khamis.Hishammuddin dalam rangka lawatan rasmi dua hari ke China bermula Khamis atas undangan Wang Yi.Tentera Myanmar melancarkan rampasan kuasa pada 1 Februari dan menahan Kaunselor Myanmar Aung San Suu Kyi, Presiden Win Myint dan pemimpin kanan Liga Demokrasi Kebangsaan (NLD).Akibatnya protes antikudeta tercetus yang turut menyaksikan tentera menggunakan kekerasan terhadap penunjuk perasaan sekali gus mencetuskan kebimbangan global selepas lebih 500 nyawa terkorban.Mengenai isu Laut China Selatan, Hishammuddin berkata Malaysia sekali lagi mengulangi komitmennya untuk meneruskan dialog dengan pihak yang berkaitan selaras dengan prinsip undang-undang antarabangsa.“Kami berdua (Malaysia dan China) sepakat mengenai pentingnya memelihara keamanan serta kestabilan di rantau itu,” katanya.Mengenai Asean, Hishammuddin berkata kedua-dua negara menyambut baik aktiviti yang dirancang sempena perayaan ulang tahun ke-30 Hubungan Dialog Asean-China pada 2021 dan kedua-dua pihak akan mengeratkan lagi kerjasama antara China dan semua anggota Asean.Ujarnya, Malaysia bersedia menggalakkan lagi kerjasama dengan China dalam inisiatif Belt and Road untuk memberi lebih banyak manfaat kepada rakyat kedua-dua negara ketika tempoh pasca wabak.Beliau berkata sejak setahun lalu, hubungan Malaysia dan China memperlihatkan kemajuan luar biasa, sekali gus membuka lebih banyak peluang untuk memperkukuh kerjasama kedua-dua negara.“Saya ingin mengambil kesempatan ini untuk mengucapkan terima kasih kepada Republik Rakyat China bagi pihak Yang di-Pertuan Agong Sultan Abdullah dan Perdana Menteri Muhyiddin Yassin dan rakyat Malaysia atas sumbangan serta bantuan yang diberikan semasa pandemik.“Sumbangan besar dan pakar kesihatan yang dihantar telah banyak membantu Malaysia dalam menghadapi tekanan kesihatan awam paling mencabar terhadap generasi kita,” katanya sambil menambah ia mencerminkan persahabatan sejati Malaysia dan China.


Ringgit makin lemah, kempen politik Anwar dan Rafizi kini makan diri

Rakyat Malaysia yang celik politik pasti tidak akan melupakan bagaimana Pakatan Harapan (PH) berkempen mengenai keadaan ekonomi Malaysia dahulu.
Antara yang dijadikan bahan kempen ialah turun naik nilai mata wang negara, ringgit berbanding mata wang lain.
Perdana Menteri Anwar Ibrahim dan Menteri Ekonomi Rafizi Ramli semasa berada di blok pembangkang secara terbuka mengaitkan kejatuhan wang ringgit dengan kelemahan kerajaan.
Dalam satu hantaran di laman media sosial setahun lalu, Anwar pernah mendakwa nilai ringgit yang menyusut ialah kerana dunia “hilang keyakinan” kepada kerajaan.
"Kita memerlukan kepimpinan yang menginspirasikan keyakinan kepada rakyat sebelum menginspirasikan keyakinan pelaburan luar," katanya.
Rafizi juga tidak terlepas dalam menjadikan nilai ringgit bahan politik kepartian.
Baru-baru ini ahli Parlimen Pandan itu menukar haluan 180 darjah dengan menyatakan kejatuhan ringgit membawa kebaikan kepada negara.
Katanya pendapatan negara terutama sektor minyak boleh meningkat ekoran penjualan dalam mata wang dolar Amerika Syarikat (AS).
Sebelum ini, pada 2017 Rafizi pernah berkata kedudukan ringgit yang rendah memberi gambaran kepada kelemahan pentadbiran ekonomi perdana menteri ketika itu Najib Razak.
"Ringgit adalah sangat penting kerana peratusan barang import yang digunakan oleh rakyat masih kekal tinggi, terutamanya bahan-bahan makanan," katanya.
Bercakap kepada MalaysiaNow, pakar ekonomi daripada Institut IRIS, Adillah Zafirah berkata, semua pihak tanpa mengira kerajaan, pembangkang, atau tokoh berpengaruh tidak sewajarnya mempolitikkan isu nilai ringgit.
"Nilai ringgit berkait dengan polisi monetari di bawah tanggungjawab Bank Negara (BNM), sebuah badan berkanun yang bebas.
“BNM mempunyai jawatankuasa dan pegawai yang boleh dipercayai, mempunyai standard antarabangsa dan mampu membuat keputusan dengan cermat," katanya.
Nilai ringgit merudum kepada paras terendah dalam sejarah iaitu 3.4 berbanding dolar Singapura, dan 4.6 berbanding dolar AS.
Mata wang negara itu pernah mencecah paras terendah 4.73 berbanding dolar AS pada 2022.
Menurut Adillah, nilai mata wang ditentukan oleh pasaran, dalam sistem ekonomi yang ada sekarang.
"Terlalu banyak faktor yang terlibat dalam pasaran mata wang, antaranya kestabilan politik negara yang berkaitan dengan keyakinan pelaburan, inflasi, nilai dolar Amerika dan geopolitik dunia," tambah beliau.
Menurut Adillah, budaya politik Malaysia sejak sekian alam  mengasuh minda masyarakat sehingga menyukarkan pihak berkuasa menolak idea populis.
Contoh lain ialah cukai barangan dan perkhidmatan (GST), yang mana kerajaan campuran hari ini kini bergelut untuk melaksanakan cukai yang adil dan meningkatkan pendapatan negara setelah terlebih dahulu memomokkan sistem percukaian itu sehingga dimansuhkan.
"Rakyat jadi mangsa dengan golongan populis yang sanggup kompromi kepentingan nasional.
“Pemimpin perlu berani dan tegas buat keputusan yang betul bukannya populis gula-gulakan rakyat," kata Adillah.
Beliau berkata, naik turun satu-satu nilai mata wang tetap mempunyai kelebihan dan kekurangan yang perlu dilihat daripada keseluruhan aktiviti import dan eksport.


Inkues Nora Anne ditangguhkan ke 14 Sept

Prosiding inkues bagi mencari punca kematian remaja Ireland-Perancis Nora Anne Quoirin di Mahkamah Koroner Seremban ditangguhkan ke 14 Sept, setelah berlangsung selama 2 minggu.Koroner Maimoonah Aid membuat ketetapan itu pada prosiding hari ini dan memutuskan, dua saksi akan dipanggil memberi keterangan pada prosiding yang dijadualkan berlangsung sehari itu.Terdahulu, posiding inkues berkenaan yang berlangsung di hadapan Maimoonah bermula 24 Ogos lepas, menyaksikan 14 daripada 64 saksi kes berkenaan, telah memberi keterangan.Nora Anne, 15, hilang pada 4 Ogos tahun lepas, sehari selepas beliau dan keluarga tiba di Malaysia untuk bercuti selama dua minggu di sebuah pusat peranginan Pantai, kira-kira 60 kilometer di selatan ibu negara.Pada 13 Ogos 2019, mayat Nora Anne ditemukan berhampiran anak sungai di kawasan berlurah, kira-kira 2.5km dari resort penginapannya susulan pencarian besar-besaran yang dilakukan pihak berkuasa.Laporan awal bedah siasat menyatakan kematian remaja berkenaan yang juga golongan istimewa tidak mempunyai unsur jenayah dan remaja itu disahkan mati akibat kebocoran usus yang berpunca daripada tidak makan untuk tempoh lama dan tekanan berpanjangan.Terdahulu ketika prosiding, Mahkamah Koroner diberitahu 29 premis termasuk resort persendirian diperiksa Jabatan Siasatan Jenayah (JSJ) Negeri Sembilan bagi mencari petunjuk keberadaan Nora.Saksi ke-14 prosiding inkues bagi mencari punca kematian gadis itu, Timbalan Ketua Polis Daerah Ampang Jaya, Supt Mohd Azam Ismail memberitahu, ia membabitkan 7 villa yang terdapat di resort The Shorea, yang terletak berdekatan dengan The Dusun Resort, lokasi penginapan remaja itu bersama keluarga sebaik tiba di Malaysia pada 3 Ogos 2019.“Selain itu, turut diperiksa ialah 5 villa persendirian dengan 4 berpenghuni manakala satu tidak berpenghuni; 9 premis dan resort persendirian dengan 5 berpenghuni dan 4 tidak berpenghuni.“Kita juga memeriksa dengan teliti di The Dusun Resort membabitkan 8 villa termasuk kediaman pemilik resort,” katanya ketika memberi keterangan di hadapan Koroner Maimoonah Aid, pada prosiding inkues yang memasuki hari ke-8 hari ini.Selain itu, mahkamah turut dimaklumkan pihaknya juga ditugaskan untuk menyiasat latar belakang ahli keluarga Nora Anne serta membuat pemprofilan semua saksi terlibat termasuk penghuni yang pernah menyewa di resort berkenaan sebelum kejadian, bagi membantu siasatan.“Profiling ini membabitkan keluarga pengadu (Pengurus The Dusun Resort, Haanim Ahmed Bamadhaj), pekerja dan bekas pekerja The Dusun, orang tempatan yang berada di sekitar resort pada hari kejadian dan penghuni yang pernah menginap di The Dusun.Katanya, pemprofilan itu bagi mendapatkan petunjuk baharu untuk meneruskan siasatan dengan berdasarkan perincian maklumat individu seperti rekod jenayah, rekod kenderaan dan latar belakang mereka.Menjawab soalan Koroner Maimoonah apakah hasil daripada risikan dan siasatan terhadap ibu bapa Nora Anne, Mohd Azam berkata: “saya dapati mereka tidak pernah terbabit dengan rekod jenayah sama ada di dalam atau luar negara.”Koroner: Ada terima apa-apa maklumat sama ada mereka ada masalah dengan orang lain di luar negara?.Mohd Azam: Tiada Yang Arif.


Memahami masalah dalam sektor pertanian

Masalah utama yang dialami sektor pertanian dan penternakan di Malaysia ialah ketergantungan terhadap import bahan mentah yang diperlukan.
Contohnya baja dan makanan ternakan haiwan.
Kedua-dua ini adalah salah satu bahan mentah yang paling penting di dalam pertanian dan penternakan.
Situasi ini juga berlaku untuk bahan-bahan kimia yang digunakan dalam pertanian seperti ubat, pestisida dan herbisida, yang rata-ratanya dari luar negara.
Permasalahan yang sama juga terdapat di dalam peralatan dan kelengkapan pertanian seperti traktor, mesin penanam, dan mesin pengolah tanah.
Malah, masalah yang sama juga berlaku di sektor tenaga kerja yang digunakan dalam pertanian.
Pekerja luar negara amat diperlukan sebagai tenaga kerja yang digunakan dalam pertanian.
Ini kerana ramai golongan muda di Malaysia tidak berminat untuk bekerja dalam sektor pertanian.
Semua ini amat merbahaya kerana ia menyebabkan negara kita terdedah kepada risiko yang tinggi jika terdapat krisis di pasaran dunia.
Selain itu, ia juga menyebabkan negara kita kehilangan upaya untuk mengawal harga hasil pertanian di samping menyempitkan peluang untuk meningkatkan pendapatan dari sektor itu.
Kebergantungan kepada import akan menyebabkan lonjakan kos perternakan dan pertanian di Malaysia terpaksa diserapkan ke dalam harga hasil pertanian negara, yang akhirnya perlu dibayar oleh rakyat Malaysia sendiri seperti yang berlaku hari ini.
Masalah ini berlaku kerana negara kita kurang memfokuskan kepada pembangunan sektor pertanian.
Kita lebih cenderung untuk mengimport bahan mentah daripada membangunkan industri pertanian dalam negara.
Ini adalah kerana ramai pihak beranggapan bahawa ia lebih mudah dan murah untuk mengimport bahan mentah daripada membangunkan industri pertanian dalam negara.
Perkara ini dirumitkan apabila wujudnya golongan tengah yang mengaut untung atas angin daripada monopoli import.
Natijahnya, kebergantungan kita terhadap import bahan mentah yang diperlukan dalam pertanian menyebabkan kos harga makanan meningkat kerana kita hilang upaya untuk mengawal harga hasil pertanian sendiri.
Malaysia perlu bertindak untuk membangunkan industri pertanian dan penternakan dalam negara dengan memokuskan cara untuk mengurangkan ketergantungan terhadap import.
Antara langkah utama yang perlu diambil kerajaan ialah dengan mempromosikan pertanian sebagai satu industri yang menguntungkan dan menarik untuk dilakukan.
Ini boleh dilakukan dengan menyediakan peluang pekerjaan dan pendidikan yang baik serta skim potongan cukai yang lebih menarik bagi mereka yang berminat untuk bergelar petani.
Selain itu, kerajaan perlu mengambil inisiatif menggalakkan penyelidikan yang dapat menghasilkan benih dan teknologi pertanian yang meningkatkan kualiti produk yang dihasilkan, sehingga ia lebih diiktiraf di pasaran antarabangsa dengan pelbagai insentif kewangan.
Semua ini akan membantu Malaysia mengurangkan ketergantungan terhadap import dan meningkatkan kualiti produk pertanian kita.
Ini akan secara langsung meningkatkan pendapatan dari sektor pertanian serta penternakan di samping mengurangkan risiko harga makanan negara terdedah kepada krisis di pasaran dunia.


Najib belum diisytihar muflis walau miliki tunggakan cukai RM1.69 bilion

Bekas Perdana Menteri Najib Razak masih belum diisytiharkan bankrap kerana kegagalannya membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN).Peguam Najib, Wee Yeong Kang memberitahu pemberita bahawa timbalan pendaftar Mahkamah Tinggi Ida Rahayu Sharif memaklumkan pihak-pihak berkenaan bahawa tindakan kebankrapan terhadap Najib belum berlaku walaupun peguam hasil Athari Faris Ammerry Hussein, yang bertindak untuk LHDN memohon tindakan kebankrapan itu direkodkan oleh mahkamah dengan segera.“Kami membantah permohonan LHDN (agar tindakan kebankrapan dicatat) kerana kesilapan peraturan dalam proses kebankrapan.“Mahkamah kemudian memaklumkan bahawa tindakan muflis belum berlaku pada peringkat ini,” katanya selepas pengurusan kes berkenaan melalui proses dalam talian hari ini.Peguam itu berkata anak guamnya akan mengemukakan permohonan untuk menangguhkan prosiding kebangkrapan dan mengetepikan notis kebankrapan sebelum 24 Mei.Wee berkata mahkamah juga menetapkan hari yang sama (24 Mei) untuk pengurusan kes berikutnya bagi mengetahui perkembangan status permohonan.Pada 4 Februari, kerajaan memfailkan notis kebankrapan terhadap Najib kerana gagal membayar cukai pendapatan berjumlah RM1.69 bilion seperti yang diputuskan Mahkamah Tinggi pada Julai tahun lepas.Berdasarkan notis berkenaan, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020  (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021 jumlah itu menjadi RM1,738,804,204.16.Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion, selepas membenarkan permohonan LHDN untuk memasukkan penghakiman terus terhadapnya.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun untuk mendengar rayuannya.Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran itu kepada LHDN walaupun rayuan difailkan.


Fuad A Kiram diklasifikasikan sebagai pengganas

Salah seorang penuntut daripada Kumpulan Sulu yang dikenali sebagai Fuad A Kiram telah diklasifikasikan sebagai pengganas, kata Ketua Pengarah Bahagian Hal Ehwal Undang-undang (BHEU) Jabatan Perdana Menteri Khairul Dzaimee Daud.
Beliau berkata Fuad telah disenaraikan dalam entiti yang diklasifikasi sebagai pengganas di bawah Seksyen 66B Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 berkuat kuasa 6 April lepas.
“Kementerian Dalam Negeri telah memaklumkan bahawa seorang penuntut Fuad A Kiram yang juga salah seorang pengasas Royal Sulu Force iaitu satu kumpulan pengganas, telah diklasifikasikan sebagai entiti pengganas oleh kerajaan,” katanya dalam satu taklimat media di Putrajaya semalam.
Fuad atau nama sebenarnya Muhammad Fuad Abdullah Kiram, 69, merupakan salah seorang yang daripada lapan individu yang mendakwa waris Kumpulan Sulu dan sedang membuat tuntutan terhadap Sabah termasuk beberapa aset milik Malaysia di luar negara.
Pada Februari tahun lepas,  agensi berita di Sepanyol melaporkan penimbang tara negara itu Dr Gondoza Stampa telah mengarahkan Malaysia membayar pampasan sebanyak AS$14.92 (RM62.59 bilion) kepada waris Sultan Sulu.
Malaysia didakwa tidak membayar wang pemisah atau pampasan berjumlah RM5,300 setahun sejak 2013 yang dikatakan telah melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.
Terdahulu pada majlis sama, Menteri di Jabatan Perdana Menteri (Undang-undang dan Reformasi Institusi) Azalina Othman Said berkata tuntutan berkenaan melalui timbang tara komersial serta prosiding terhadap Malaysia dibiayai oleh dana litigasi dikenali sebagai Therium untuk menuntut sebanyak US$14.9 bilion daripada Malaysia.
Azalina juga berkata fakta kes tuntutan Kumpulan Sulu itu adalah tidak begitu kukuh kerana sehingga kini belum diketahui sama ada mereka yang membuat tuntutan itu benar-benar waris Sultan Jamalul Kiram II.
Beliau berkata tuntutan pihak Sulu terhadap Malaysia juga mengabaikan kehendak rakyat Sabah  untuk membentuk  Malaysia pada 1963 seperti yang dilaporkan oleh Suruhanjaya Cobbold.


Ribuan pelarian Rohingya hilang tempat tinggal selepas kem terbakar, kata PBB

Lebih 12,000 pelarian Islam Rohingya kehilangan tempat tinggal akibat kebakaran yang melanda sebuah kem di Cox's Bazar di tenggara Bangladesh, kata Pertubuhan Bangsa-Bangsa Bersatu (PBB).
Pesuruhjaya Tinggi Bangsa-Bangsa Bersatu untuk Pelarian (UNHCR) berkata lebih 2,000 tempat perlindungan dan lebih 90 kemudahan termasuk hospital dan pusat pembelajaran musnah dalam kebakaran Ahad lalu.
Lebih sejuta pelarian Rohingya tinggal di kem di Cox's Bazar dan kebanyakannya melarikan diri daripada tindakan keras tentera Myanmar pada 2017.
Bangladesh sedang menyiasat punca kebakaran, kata Pesuruhjaya Bantuan Pelarian dan Penghantaran Pulang Mohammad Mizanur Rahman.
"Sebaik sahaja kami mendapat laporan itu, akan jelas sama ada ia tindakan sabotaj atau tidak," tambahnya.
Kebakaran sering berlaku di kem yang sesak dengan struktur sementaranya. Kebakaran besar-besaran pada Mac 2021 membunuh sekurang-kurangnya 15 pelarian dan memusnahkan lebih 10,000 rumah.
Penduduk Shafiur Rahman, 24, menggesa pihak berkuasa menyediakan kemudahan yang lebih baik.
"Kediaman kami dibakar di Myanmar. Sekarang kami melalui perkara yang sama di sini," katanya.
Amnesty International juga menyeru kerajaan Bangladesh menyediakan tempat tinggal yang lebih selamat untuk pelarian.
"Kerajaan harus mengiktiraf betapa bahayanya meletakkan komuniti besar dalam keadaan tidak selamat, terlampau sesak dan mengambil langkah untuk menyediakan perumahan yang mencukupi dan selamat kepada komuniti Rohingya," kata Yasasmin Kaviratne, aktivis rantau Asia Selatan organisasi itu.
Peningkatan jenayah, keadaan hidup yang sukar dan prospek suram untuk kembali ke Myanmar mendorong lebih ramai pelarian Rohingya meninggalkan Bangladesh ke negara seperti Malaysia dan Indonesia dengan menaiki bot, meletakkan nyawa mereka dalam bahaya.
Data PBB menunjukkan 348 Rohingya dipercayai mati di laut tahun lalu.


Polis siasat laporan kebocoran data peribadi dari JPN

Polis Diraja Malaysia (PDRM) membuka kertas siasatan berhubung dakwaan berlaku kebocoran data peribadi awam yang kononnya menerusi data daripada Jabatan Pendaftaran Negara (JPN) dan Lembaga Hasil Dalam Negeri (LHDN). Pengarah Jabatan Siasatan Jenayah Komersial Bukit Aman Mohd Kamarudin Md Din berkata siasatan dibuat selepas pihaknya menerima laporan daripada Timbalan Pengarah JPN di balai polis Presint 7, Putrajaya, semalam. PDRM akan mendapatkan laporan daripada bahagian teknologi maklumat JPN dan memeriksa sistem JPN serta LHDN untuk mengenal pasti di mana kebocoran data awam berkenaan.“Setakat ini, PDRM masih perhalusi dakwaan itu daripada pelbagai sudut dan tindakan awal kami akan block (sekat) daripada dijual.“PDRM tidak menolak kemungkinan wujud penglibatan orang dalam namun siasatan akan dibuat secara menyeluruh kepada semua pihak terbabit dengan kerjasama Suruhanjaya Komunikasi dan Multimedia, Siber Sekuriti Agensi Keselamatan Siber Negara,” katanya dalam sidang media khas di Balai Polis Jinjang hari ini. Kamarudin berkata kes berkenaan disiasat mengikut Seksyen 4(1) Akta Jenayah Komputer 1997.Hari ini, satu forum perbincangan digital melaporkan pangkalan data milik JPN telah disenaraikan untuk dijual dalam pasaran forum pangkalan data yang terkenal dengan menawarkan empat juta data peribadi awam diperoleh daripada laman web Lembaga Hasil Dalam Negeri melalui myIDENTITY.Sementara itu, LHDN dalam kenyataan hari ini menafikan laporan sebuah perbincangan digital mendakwa empat juta data yang bocor diperoleh daripada laman sesawang agensi itu melalui Application Programming Interfaces (API) yang dibuat untuk myIDENTITY di bawah seliaan JPN. Menurut kenyataan itu, LHDN hanya pengguna dan bukannya pemilik kepada sistem myIDENTITY tersebut.“Siasatan dalaman telah dijalankan dan mendapati tidak berlaku sebarang kebocoran data dan maklumat seperti yang didakwa.“LHDN juga sedang bekerjasama dengan pihak JPN dan Agensi Keselamatan Siber Negara (NACSA), Majlis Keselamatan Negara (MKN) bagi melihat semua kemungkinan berkenaan dakwaan ini,” menurut kenyataan itu.LHDN dalam kenyataan turut memberikan jaminan semua data dan maklumat berada dalam simpanan agensi itu selamat kerana dilindungi dengan teknologi keselamatan data yang diiktiraf.Kenyataan itu memaklumkan LHDN kesal dengan laporan dan dakwaan berkenaan kerana boleh menghakis keyakinan orang ramai khususnya pembayar cukai terhadap keselamatan data dan maklumat mereka.“LHDN juga ingin menasihatkan orang ramai agar lebih berhati-hati dengan perkara yang tular seumpama ini dan turut tidak menolak kemungkinan ia dibuat oleh pihak tidak bertanggungjawab dengan niat untuk mengelirukan dan menipu masyarakat,” menurut kenyataan itu.


Pendakwa raya mahu wanita tinggalkan nota di kubur ibu bapa Putin dipenjara 3 tahun

Seorang pendakwa raya di St Petersburg mahu hukuman penjara tiga tahun dikenakan terhadap seorang wanita yang meninggalkan nota dengan "inskripsi menghina" pada kubur ibu bapa Presiden Rusia Vladimir Putin, kata kumpulan hak asasi manusia OVD-Info semalam.
Kes jenayah ini dibuka pada Oktober tahun lalu terhadap Irina Tsybaneva, 60, yang menurut pasukan penyiasat telah meletakkan nota itu di tanah perkuburan awal bulan berkenaan.
Akhbar berita Rusia Mediazona berkata nota itu merujuk kepada ibu dan bapa Putin sebagai "ibu bapa yang gila" dan bahawa "seluruh dunia berdoa untuk kematiannya".
"Kematian kepada Putin, anda melahirkan seorang yang aneh dan pembunuh," katanya.
Pihak berkuasa telah mendakwa Tsybaneva di bawah undang-undang yang menghukum penodaan mayat dan tempat pengebumian mereka "atas dasar permusuhan politik".
Selepas dia ditahan pada bulan Oktober, Tsybaneva pada mulanya diletakkan di bawah tahanan rumah buat sementara waktu.
Reuters cuba mendapatkan maklum balas dari Mahkamah Daerah Primorsky, tempat Tsybaneva sedang dibicarakan mengenai butiran kesnya atau bila keputusan akan diumumkan namun tidak berjaya.
Menurut Mediazona, Tsybaneva tidak menafikan bahawa dia telah menulis nota itu.
Tsybaneva berkata dia menulis mesej itu selepas dia menonton berita tersebut dan "memahami bahawa segala-galanya sangat menakutkan, semuanya sangat menyedihkan, dan terdapat ramai yang mati".
Menurut OVD-Info, 19,673 orang telah ditahan kerana membantah perang Rusia di Ukraine sejak negara itu melakukan pencerobohan pada 24 Februari tahun lepas, dan tuduhan jenayah telah dikenakan terhadap lebih 550 orang.


Selangor pertimbang tingkatkan harga caj penggunaan beg plastik

Kerajaan Selangor bakal meneliti semula polisi caj kutipan beg plastik sama ada akan ditingkatkan harganya serta pelaksanaan hari tanpa plastik pada tahun hadapan ekoran berlakunya peningkatan penggunaan beg plastik di Selangor, walaupun kempen kutipan caj beg plastik telah dilaksanakan sejak 2017.
Pengerusi Jawatankuasa Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian mengakui terdapat masalah di peringkat penguatkuasaan semasa pandemik Covid-19 ekoran pihaknya banyak memberi kelonggaran kepada peniaga menggunakan beg plastik khususnya ketika membungkus makanan.
“Kami akan meningkatkan penguatkuasaan yang sangat ketat. Kali ini kami berkemungkinan akan tarik balik lesen premis mereka yang tidak mematuhi cara kutipan caj beg plastik yang digunakan,” katanya pada persidangan Dewan Undangan Negeri (DUN) Selangor hari ini.
Beliau menjawab soalan tambahan Elizabeth Wong Keat Ping (PH-Bukit Lanjan) mengenai tindakan penguatkuasaan terhadap penggunaan beg plastik yang dilihat semakin meningkat walaupun wujudnya kempen kutipan caj beg plastik.
Menurutnya, setakat 30 Jun lepas kutipan beg plastik di Selangor adalah sebanyak RM4.8 juta dan dijangka akan mencecah lebih RM9 juta untuk tahun ini berbanding tahun lepas sebanyak RM8.5 juta dan 2020 sebanyak RM6.6 juta.


Kerajaan perpaduan pembangkang tak dapat dielakkan

Musuh kita dari PRU13 hingga kini PRU15 kekal sama iaitu kumpulan pencuri dalam kalangan pemimpin Melayu BN yang ditunjangi oleh Umno.
Walaupun terdapat cubaan dalam kalangan pemimpin parti lain untuk bekerjasama dengan kumpulan pencuri ini, tetapi usaha itu gagal malah yang mahu bekerjasama ini ditipu semula.
Contoh jelas Muhyiddin Yassin disailang kembali hanya setelah 16 bulan menjadi perdana menteri. Begitu juga dengan Anwar Ibrahim, ditipu oleh kumpulan pencuri ini dengan sokongan SD palsu.
Pencuri dalam kalangan pemimpin ini tidaklah sekuat mana kerana pada PRU14 lalu, terbukti boleh ditumbangkan.
Namun, kita dari blok pembangkang tidak dapat bertahan lama kerana kelemahan kita sendiri.
Masalah dan kelemahan blok-blok pembangkang yang terpecah tiga ini (PH,PN dan GTA) bukan masalah sains roket, tetapi masalah yang agak asas dan semua mengetahui masalah itu iaitu tiada kepercayaan antara satu dengan yang lain.
Bercakap tentang kejahatan pemimpin BN ini tidak boleh menjamin blok pembangkang akan menang dalam pilihanraya.
Mungkin ia hanya "hiburan" untuk pemimpin jadi popular, tetapi parti tetap kalah.
Begitu juga bila kita bercakap tentang kelemahan dan perbezaan antara parti dalam blok pembangkang, juga tidak akan membawa kemenangan kepada kita. Kerana pengundi sudah menyampah mendengarnya.
Yang akan bawa kemenangan kita semua ialah apabila timbul ombak keinginan rakyat untuk keluar mengundi beramai-ramai.
Peratusan keluar mengundi mesti maksimum melebihi 80%. Peratusan keluar mengundi yang tinggi ini akan menjadi "virus corona" buat BN. Jika virus ini berjaya diviralkan, maka BN yang ditunjangi Umno akan tersungkur sekali lagi dan kali ini mungkin mereka akan habis punah.
Jadi bagaimana langkah terbaik blok pembangkang untuk menimbulkan ombak keinginan rakyat untuk keluar mengundi? Bergabung bawah satu bendera? Atau menyediakan manifesto yang terbaik? Apa?
Bagi saya, hampir mustahil ketika ini blok pembangkang dapat bergabung kerana masalah defisit kepercayaan antara satu sama lain masih membengkak seperti yang saya nyatakan.
Jalan yang ada hanyalah dengan berkempen meyakinkan rakyat bagaimana kerajaan baru dapat dibentuk selepas pilihanraya dan bagaimana kerajaan baru itu dapat menyelesaikan masalah rakyat dan negara.
Dengan langkah ini, rakyat akan nampak cahaya dihujung terowong. Dan cahaya itu boleh menimbulkan keinginan rakyat untuk menunaikan tanggungjawab dan keluar beramai-ramai membuang undi, undilah siapa pun asal bukan BN.
Jika BN tidak cukup kerusi selepas PRU15 ini, blok-blok pembangkang yang menang boleh menubuhkan sebuah kerajaan yang stabil yang berkonsepkan "unity government" atau kerajaan perpaduan.
Kemungkinan wujudnya kerajaan perpaduan selepas pilihanraya hampir pasti berlaku, suka atau tidak kerana landskap politik tanahair telah berubah selepas PRU14. Apabila tumbangnya BN pada PRU 14 ia menunjukkan tiada lagi mana-mana blok politik yang memiliki sokongan mutlak seperti sebelum ini.
Kekuatan PH takkan cukup, PN takkan cukup apatah lagi GTA. Model parti yang dominan ala Umno dalam BN tidak boleh wujud lagi dalam mana-mana gabungan yang lain ketika dan selepas ini. Keadaan ini memaksa semua blok pembangkang untuk bersikap terbuka dan bekerjasama.
Justeru, kerajaan perpaduan amat sukar untuk dielakkan malah kita harus bersedia ke arah itu demi menzahirkan hasrat rakyat yang mahukan sebuah kerajaan yang bersih dan stabil.
Jerman sejak 2005 hingga 2021 terus stabil dengan kerajaan perpaduan. Di United Kingdom, juga pernah wujud kerajaan perpaduan semasa zaman perang dan ia berjaya.
Begitu juga dengan negara Jepun pada 1993 malah di Turkiye juga pernah wujud kerajaan perpaduan selepas pilihanraya 1961. Banyak lagi negara mempraktikkan konsep ini.
Realiti sekarang, jika kita sukar hendak membentuk gabungan sebelum pilihan raya, hakikatnya hampir pasti semua blok pembangkang perlu bekerjasama selepas pilihan raya untuk membentuk sebuah kerajaan perpaduan yang bersih dan stabil.
Berbincang untuk berkongsi kuasa setelah menang, lebih efektif daripada berbincang dalam keadaan semua tiada kuasa.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan tidak guna simpanan, rizab antarabangsa BNM biayai Belanjawan 2021

Kementerian kewangan mengatakan kerajaan tidak pernah menggunakan simpanan dan rizab antarabangsa Bank Negara Malaysia (BNM) bagi membiayai Belanjawan 2021 serta pakej rangsangan ekonomi susulan pandemik Covid-19 yang berlaku di negara ini.Timbalan Menteri Kewangan I Abdul Rahim Bakri berkata segala pakej rangsangan ekonomi dibiayai menerusi pinjaman domestik daripada pasaran kewangan tempatan.“(Rizab Negara) diguna untuk menjamin liabiliti mata wang tempatan dan deposit rizab bank-bank lain dengan bank-bank pusat oleh kerajaan atau institiusi kewangan asing.“Untuk makluman dewan, rizab antarabangsa digunakan bagi maksud-maksud tertentu bukan untuk membiayai bajet atau membiayai pakej rangsangan ekonomi susulan pandemik Covid-19. Pakej rangsangan ekonomi adalah dibiayai terutamanya melalui pinjaman domestik daripada pasaran kewangan tempatan,” katanya di Dewan Rakyat, hari ini.Beliau menjawab soalan, Pang Hok Liong (PH- Labis) jika kerajaan menggunakan rizab simpanan negara untuk membiayai pakej rangsangan ekonomi susulan pandemik Covid-19.Dalam pada itu, menjawab pertanyaan Pang tentang jumlah rizab antarabangsa Bank Negara setakat 30 September, Rahim berkata nilai rizab antarabangsa negara berjumlah RM436.5 bilion mencukupi untuk membiayai 8.4 bulan import dan 1.1 kali jumlah hutang di luar negeri bagi jangka pendek.“Rizab negara menunjukkan peningkatan sebanyak AS$1.4 billion berbanding akhir tahun 2019 sebanyak AS$103.6 billion,” katanya.


Bos forex Britain disabit bersalah tipu AS$62 juta babit skim mirip Ponzi

Seorang bos syarikat tukaran asing Britain yang menggunakan wang tunai pelabur untuk membiayai gaya hidup mewahnya telah disabitkan bersalah di mahkamah London atas peranannya dalam skim penipuan mirip Ponzi berjumlah AS$62 juta (kira-kira RM281.4 juta).
Anthony Constantinou didapati bersalah pada Isnin atas satu pertuduhan penipuan dengan representasi palsu, dua pertuduhan penipuan dagangan dan empat pertuduhan memindahkan harta jenayah, kata Polis Kota London dalam satu kenyataan.
Lelaki berusia 41 tahun itu, yang mengaku tidak bersalah atas semua pertuduhan, dibebaskan dengan ikat jamin pada April dan perbicaraan di Mahkamah Southwark Crown London diteruskan tanpa kehadirannya.
Reuters cuba menghubungi Constantinou semalam bagi mendapatkan maklum balas namun tidak berjaya.
Constantinou menjalankan Pasaran Modal Dunia (CWM), yang menawarkan pulangan pelaburan bulanan sebanyak 5%.
Pendakwa raya memberitahu mahkamah bahawa pelabur terpikat oleh pejabat mewah City of London CMW dan tawaran penajaan sukan berprofil tinggi, termasuk bersama kelab bola sepak Liga Perdana, Chelsea.
Namun, penipuan itu terbongkar pada Mac 2015 apabila CWM diserbu polis, kata pendakwa dalam perbicaraan Constantinou.
Penyiasat mendapati dia telah membelanjakan wang CWM untuk menyewa rumah agam enam bilik tidur dan membayar penerbangan peribadi serta pesta mewah, termasuk 2.5 juta pound untuk perkahwinannya di pulau Santorini, Greece.
Constantinou baru-baru ini ditangkap di Bulgaria dengan dokumen pengenalan diri palsu tetapi dibebaskan dan masih bebas, mahkamah diberitahu minggu lalu.
Hakim Gregory Perrins berkata beliau akan menjatuhkan hukuman terhadap Constantinou semasa ketiadaannya pada 9 Jun.


Matahari tepat atas Kaabah, mufti Selangor saran semak arah kiblat esok

Semakan ketetapan arah kiblat khususnya di kediaman masing-masing boleh dibuat esok, bermula pukul 5.10 petang hingga 5.35 petang susulan peristiwa Istiwa A’dzam. Mufti Selangor Anhar Opir berkata Istiwa A’dzam yang akan berlaku pada 5.18 petang esok merupakan satu peristiwa yang kedudukan matahari akan berada tepat di atas Kaabah, dan masyarakat di Selangor berpeluang membuat semakan arah kiblat yang tepat dengan menggunakan bayang daripada objek yang tegak.“Semakan boleh dibuat dengan menggunakan sebarang objek lurus dan tegak yang berada di sekitar. Tempoh masa semakan bayang bermula pukul 5.10 petang hingga 5.35 petang,” katanya dalam kenyataan hari ini.


Pegawai bank sahkan hampir AS$670 juta dipindah ke akaun peribadi Najib

Seorang pegawai bank memberitahu Mahkamah Tinggi Kuala Lumpur semalam bahawa hampir AS$670 juta dipindahkan ke dalam akaun peribadi Najib Razak, melibatkan lima transaksi antara 2011 hingga 2013, termasuk dana daripada Putera Faisal Turkey Al-Saud.Pengurus Bahagian Unit SWIFT di Ambank (M) Berhad, Wedani Senen, 48, berkata kesemua transaksi itu melibatkan akaun bekas perdana menteri itu, berakhir dengan nombor 694.Saksi pendakwaan ke-29 itu berkata wang berjumlah AS$20 juta dimasukkan ke dalam akaun Najib bernombor 694 oleh Putera Faisal melalui dua transaksi pada 24 Februari 2011 dan 14 Jun 2011.Saksi itu juga mengesahkan bahawa pada 30 Oktober 2012 dan 19 November 2012, sebanyak AS$4,999,988 dan AS$24,999,988 dipindahkan daripada Blackstone Asia Real Estate Partners (syarikat milik sekutu ahli perniagaan dalam buruan Low Taek Jho atau Jho Low iaitu Eric Tan) ke dalam akaun Najib.Mahkamah juga diberitahu bahawa AS$620 juta dipindahkan ke dalam akaun Najib daripada Tanore Finance Corp pada 22 Mac 2013.Beliau berkata demikian ketika membacakan pernyataan saksinya pada perbicaraan kes Najib berhubung penyelewengan dana RM2.3 bilion dari 1Malaysia Development Berhad (1MDB).Pada prosiding sebelah pagi, pakar undang-undang bagi Polisi Perniagaan di Unit Polisi Perniagaan Lembaga Perkhidmatan Kewangan Labuan (LFSA) Mohamed Fairudz Mohd Hanif, 38, mengesahkan bahawa dua syarikat iaitu Good Star Limited dan PetroSaudi International Limited (PSI) yang menerima dana sebanyak AS$1.83 bilion dari 1MDB di antara 2009 dan 2011, masing-masing telah dibubarkan pada 2014 dan 2015.Good Star Limited yang dimiliki oleh Jho Low dibubarkan pada 2 Mei 2014, manakala PSI yang dimiliki warga Arab, Tarek Obaid dibubarkan pada 8 April 2015.Fairudz berkata, pihaknya menerima maklumat itu daripada Seychelles Financial Services Authority (Seychelles FSA), selepas LFSA menerima permohonan daripada Suruhanjaya Pencegahan Rasuah Malaysia (SPRM) untuk mendapatkan maklumat dari empat buah negara pesisir bagi kes 1MDB.“Negara-negara tersebut adalah British Virgin Island, Seychelles, Curacao dan Cayman Island. SPRM yang mewakili kerajaan Malaysia memohon kepada LFSA bagi mendapatkan maklumat berhubung Good Star Limited dan PSI yang didaftarkan di kepulauan Seychelles,” katanya.Saksi pendakwaan ke-28 itu berkata susulan itu, beliau telah menghantar satu surat bertarikh 10 Ogos 2018 kepada Ketua Pengarah Eksekutif, Seychelles FSA dan juga kepada Supervision Manager, Seychelles FSA dan jawapan daripada pihak Seychelles FSA diterima selepas dua bulan permohanan itu dibuat.Beliau berkata menurut pihak Seychelles FSA, kedua-dua syarikat itu yang berada di dalam daftar syarikat Syechelles FSA mempunyai alamat perniagaan yang sama dan menggunakan ejen pendaftaran syarikat yang sama iaitu Vistra (Seychelles) Limited (sebelum ini dikenali sebagai Offshore Incorporations (Seychelles) Limited).Sebelum ini, bekas ketua pegawai eksekutif 1MDB Shahrol Azral Ibrahim Halmi memberitahu mahkamah bahawa AS$1.83 bilion dana 1MDB disuntik ke dalam PSI dan Good Star Limited.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung Isnin ini.


Ujian Covid-19 tidak lagi perlu bagi pelancong Langkawi

Kementerian Kesihatan (KKM) memutuskan untuk memberhentikan keperluan ujian pengesanan Covid-19 bagi individu yang ingin melancong ke Langkawi, berkuat kuasa hari ini.Menteri Kesihatan Khairy Jamaluddin berkata keputusan itu dibuat setelah mengambil kira peratus pelancong yang dikesan positif semasa saringan yang sangat rendah, malah tiada kluster Covid-19 yang berpunca daripada gelembung pelancongan di Langkawi.“Ia juga selaras dengan kebenaran rentas negeri bagi Keluarga Malaysia, termasuk perjalanan pulang ke kampung dan tempat pelancongan bermula Isnin lepas,” katanya.Khairy berkata syarat wajib vaksinasi Covid-19 lengkap bagi semua pelancong dewasa yang mengembara ke pulau itu masih perlu dipatuhi, selain menggalakkan pelancong untuk melakukan ujian kendiri Covid-19, sebelum memulakan perjalanan ke Langkawi.“Bagi individu yang disahkan positif dan sedang dalam tempoh pengasingan dan pemantauan atau dikenal pasti sebagai kontak rapat kepada kes positif yang sedang menjalani perintah kuarantin dan pengawasan, mereka tidak dibenarkan melancong,” katanya dalam kenyataan hari ini.Ahad lepas, Perdana Menteri Ismail Sabri Yaakob berkata kerajaan bersetuju membenarkan individu yang sudah lengkap vaksinasi Covid-19, melakukan pergerakan rentas negeri tanpa perlu mendapatkan kebenaran polis bermula Isnin.Keputusan itu dibuat berikutan kadar vaksinasi lengkap populasi dewasa di bawah Program Imunisasi Covid-19 Kebangsaan (PICK), telah mencapai 90%.Sehingga Ahad lepas, Khairy berkata seramai 54,341 pelancong telah menjalani ujian saringan Covid-19 dengan hanya 216 atau 0.4% pelancong dikesan positif, manakala hanya seorang pelancong yang mengalami gejala semasa di Langkawi dan didapati positif Covid-19 melalui ujian RT-PCR.“Siasatan mendapati punca jangkitan bukan di Langkawi,” katanya.Sebelum ini Projek Rintis Gelembung Pelancongan Langkawi telah dilaksanakan mulai 16 September lepas, dengan kerajaan mewajibkan setiap pelancong menjalani ujian pengesanan Covid-19 sebelum memasuki pulau itu.


Tarikh pilihan raya bukan ditentukan Umno, kata Muhyiddin

Keputusan untuk melaksanakan pilihan raya umum seterusnya bukan ditentukan oleh Umno sahaja, kata Presiden Bersatu, Muhyiddin Yassin.Sebaliknya, beliau berkata berkata, semua parti terutama komponen Perikatan Nasional (PN) akan berbincang bersama Perdana Menteri Ismail Sabri Yaakob untuk tentukan masa yang sesuai.“Bukan Umno saja yang tentukan,” katanya ketika berucap pada Perhimpunan Agung tahunan Ke-4 Bersatu di Kuala Lumpur hari ini.Muhyiddin mengulas kenyataan Presiden Umno, Ahmad Zahid Hamidi, semalam yang menyatakan pimpinan parti itu akan mempertimbangkan satu usul bagi mengawalkan tarikh pilihan raya.Mengulas lanjut, bekas perdana menteri itu turut mengingatkan bahawa sokongan kepada Naib Presiden Umno Ismail Sabri Yaakob sebagai perdana menteri dan pembentukan kerajaan hari ini adalah berasaskan terma-terma tertentu yang telah dipersetujui.“Itu salah satu daripada terma (penentuan tarikh perbincangan PRU).“Selagi terma ini dipatuhi, selagi itulah kita memberikan sokongan sehingga tiba masa yang sesuai untuk diadakan pilihan raya,” tegasnya.Malah, menurut Ahli Parlimen Pagoh itu Ismail turut mengakui Umno kembali memegang tampuk kerajaan adalah disebabkan sokongan daripada PN.“Bukan kerana parti itu mempunyai jumlah kerusi majoriti di Parlimen, tetapi kerana sokongan yang diberikan oleh parti dalam PN, GPS, PBS dan beberapa ahli parlimen bebas.“Jadi saya ingin berpesan kepada individu tertentu di dalam Umno. Hormatlah sedikit dan jangan lupa diri,” kata beliau.Pada masa sama, Muhyiddin turut mengingatkan ahli parti supaya sentiasa terus berpegang kepada matlamat penubuhan Bersatu iaitu menentang kleptokrasi serta berwaspada terhadap usaha kumpulan tersebut untuk kembali berkuasa dengan cara tiup daya dan muslihat.“Jaga-jaga, kleptokrasi boleh kembali bermaharajalela sekiranya kita lemah dan leka,” katanya.“Kita tahu kumpulan ini masih cuba melakukan pelbagai tipu daya dan muslihat untuk kembali berkuasa.“Mereka sedang menjunggi tibanya masa pilihan raya untuk melaksanakan perancangan mereka.”Muhyiddin merujuk kepada kumpulan kluster mahkamah Umno yang diketuai Zahid dan bekas perdana menteri, Najib Razak.


Jalan panjang dalam usaha mencegah gangguan seksual

Cynthia Sara (bukan nama sebenar) bekerja sebagai pegawai perubatan di pejabat daerah ketika dia menjadi perhatian seorang pegawai lelaki yang turut bertugas di tempat yang sama.Tidak beberapa lama bekerja di sana, Cynthia mula mendapat mesej di luar waktu kerja daripada lelaki itu yang sudah berkahwin dan berusia 20 tahun lebih tua daripadanya, mengajaknya untuk keluar dating.Walaupun sentiasa menolak ajakan dan mengingatkan lelaki itu tentang isterinya, Cynthia tetap menerima mesej-mesej yang tidak senonoh daripada lelaki itu.“Hai dr, saya nak ajak awak keluar,” kata salah satu mesejnya.“Hai dr, saya nak cium awak, awak nak cium saya balik?”“Awak dah ada anak? Saya boleh bagi awak satu.”Mesej daripada lelaki itu berterusan selama beberapa tahun walaupun pelbagai cara dibuat supaya lelaki itu berhenti menghantarnya.Cynthia adalah salah eorang daripada ramai wanita di seluruh negara yang berdepan gangguan seksual setiap hari.Tinjauan 2021 yang dijalankan oleh Pusat Kajian Keutuhan Tadbir Urus dan Akauntabiliti dengan kerjasama All Women’s Action Malaysia (Awam) mendapati lebih 600 daripada 1,056 responden (57%) pernah mengalami sentuhan yang tidak diinginkan.Awam berkata pihaknya menerima 256 laporan gangguan seksual tahun lepas, baik secara dalam talian atau fizikal.Di seluruh dunia, Dana Pembangunan Bangsa-Bangsa Bersatu untuk Wanita (Unifem) bagi kesaksamaan gender dan pemerkasaan wanita menganggarkan satu daripada setiap tiga wanita pernah mengalami gangguan seksual.Walaupun undang-undang sedia ada seperti Akta Pekerjaan dan Kanun Keseksaan mengandungi klausa mengenai gangguan seksual, ramai mendesak supaya rang undang-undang (RUU) khas bagi melindungi mangsa dan menyediakan cara yang selamat untuk membuat aduan kepada pihak berkuasa selain polis.Walaupun RUU Anti Gangguan Seksual dibentangkan di Parlimen pada Disember lalu, namun masih terdapat kebimbangan ia masih belum cukup untuk menangani masalah tersebut.“RUU yang ada ketika ini bersifat reaktif dan tidak proaktif,” kata Emillia Shariff dari Speak Up Malaysia.“Kami memerlukan RUU komprehensif yang meliputi pencegahan gangguan seksual dan memberikan perlindungan yang lebih baik kepada mangsa bagi sebarang tindak balas jika mereka bersuara.”Dalam kes Cynthia, gangguan itu berterusan walaupun selepas dia memohon pertukaran ke pejabat lain.“Dia terus hantar mesej kepada saya walaupun saya sudah berpindah di tempat baru,” katanya.“Saya tidak balas. Saya tolak dengan sopan, bahkan pernah juga saya beritahu dengan nada kasar, namun masih tidak berjaya.”Kumpulan Tindakan Bersama bagi Kesaksamaan Gender (JAG), sebuah pertubuhan masyarakat sivil yang melakukan usaha bagi kesaksamaan gender berkata RUU Anti Gangguan Seksual mesti menggesa syarikat mengambil langkah bagi mewujudkan ruang selamat selain mengelakkan mangsa daripada mengalami kesan negatif akibat aduan mereka.Menurut Daniella dari Persatuan Peguam Wanita Malaysia, kewajipan undang-undang sedemikian akan memberikan perbezaan besar dalam RUU tersebut berbanding bentuknya ketika ini.“Tidak kira betapa besar atau kecil organisasi itu, RUU itu akan menguatkuasakan langkah yang sewajarnya mesti dilaksanakan bagi mewujudkan ruang bebas gangguan seksual,” katanya.Sementara itu, Asrawati Aslan dari Awam berkata RUU yang dipinda itu akan mewajibkan polisi anti gangguan seksual yang komprehensif dan langkah pencegahan seperti latihan kesedaran.Ia juga akan mewajibkan universiti dan sekolah untuk membuat dasar anti gangguan seksual.“Dengan pelaksanaan yang berkesan, ia akan mengurangkan perlakuan gangguan seksual di institusi pendidikan dalam jangka masa panjang,” katanya.RUU Anti Gangguan Seksual akan dibentangkan untuk bacaan kali kedua di Dewan Rakyat bulan ini.


Liwat, bunuh bayi 9 bulan, penganggur didakwa

Seorang penganggur dihadapkan ke Mahkamah Majistret hari ini atas pertuduhan membunuh dan meliwat seorang bayi lelaki berusia sembilan bulan yang merupakan anak asuhan isterinya di sebuah pangsapuri, tiga minggu lepas.Mohamed Badruldin Mohamed, 36, mengangguk faham bagi pertuduhan membunuh manakala bagi pertuduhan meliwat, lelaki itu mengaku tidak bersalah.Kedua-dua pertuduhan dibacakan terhadapnya di hadapan Majistret Muhammad Iskandar Zainol.Bagi pertuduhan pertama, Mohamed Badruldin didakwa membunuh bayi berkenaan di sebuah rumah di Projek Perumahan Rakyat Lembah Subang antara 8 pagi dan 3.30 petang, 27 April lepas.Lelaki itu didakwa mengikut Seksyen 302 Kanun Keseksaan yang memperuntukkan hukuman mati mandatori, jika sabit kesalahan.Tiada pengakuan direkodkan daripada tertuduh bagi pertuduhan itu kerana kes bunuh di bawah bidang kuasa Mahkamah Tinggi.Pertuduhan kedua pula, dia dituduh melakukan persetubuhan yang bertentangan dengan aturan tabii ke atas bayi itu di tempat, masa dan tarikh sama.Dia didakwa mengikut Seksyen 377C kanun sama yang membawa hukuman penjara minimum lima tahun dan maksimum 20 tahun serta boleh dikenakan sebatan, jika sabit kesalahan.Mahkamah tidak membenarkannya diikat jamin kerana kesalahan bunuh adalah kesalahan yang tidak boleh dijamin dan menetapkan 15 Jun untuk sebutan semula kes.Pendakwaan dikendalikan timbalan pendakwa raya Alison Chan May Kam manakala tertuduh tidak diwakili peguam.Kes itu menjadi perhatian ramai selepas pihak polis pada sidang akhbar semalam antaranya berkata bayi berkenaan dipercayai dibunuh dan diliwat suami kepada pengasuh bayi itu di sebuah rumah semasa mangsa dikatakan berada di dalam bilik tidur bersama lelaki berkenaan manakala isterinya (pengasuh) sedang menyapu di luar kediaman mereka.


Hospital swasta digunakan sebagai pusat vaksinasi, kata menteri

Hospital swasta seperti Hospital Pantai telah digunakan sebagai pusat vaksinasi bagi petugas kesihatan swasta untuk Fasa 1 Program Imunisasi Covid-19 Kebangsaan (PICK), kata Menteri Sains, Teknologi dan Inovasi Khairy Jamaluddin.Khairy, yang juga Menteri Penyelaras PICK berkata kerajaan akan memasukkan lebih banyak hospital swasta bagi Fasa 2 dan 3 seperti yang diumumkan sebelum ini.“Usaha giat akan dilakukan untuk memberi 75,000 ke 150,000 suntikan sehari untuk fasa seterusnya,” katanya dalam ciapan menerusi akaun Twitter hari ini.Beliau mengulas ciapan bekas Menteri Kesihatan Dr Dzulkefly Ahmad yang menyarankan kerajaan untuk membabitkan sektor swasta dalam ‘Kerjasama Awam-Swasta’ yang berkesan dan telus untuk pemberian vaksin Covid-19, jika kapasiti hospital awam tidak mencukupi.Dr Dzulkefly berkata ia untuk memastikan kejayaan program imunisasi dan mencapai sasaran 80 peratus imuniti kelompok dengan lebih cepat.Malaysia memulakan PICK pada 24 Februari lepas melalui tiga fasa bermula dengan Fasa 1 dari Februari hingga April ini melibatkan 500,000 petugas barisan hadapan.Fasa 2 pula iaitu dari April hingga Ogos membabitkan kumpulan warga emas berusia 65 tahun ke atas, golongan berisiko tinggi serta orang kurang upaya (OKU) melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.


Mahkamah Perlembagaan Indonesia tolak petisyen tukar sistem pengundian

Mahkamah Perlembagaan Indonesia menolak semakan kehakiman bagi menuntut perubahan kepada sistem pengundian republik itu, sekali gus menyelesaikan halangan yang akan merumitkan proses pilihan raya, lapan bulan lagi.
Indonesia akan mengadakan pilihan raya Parlimen dan presiden serentak pada Februari 2024.
Kes itu, yang dibawa oleh beberapa ahli politik termasuk dari parti pemerintah Parti Demokratik Perjuangan (PDI-P), memohon supaya sistem undi tertutup dikembalikan, yang telah mencetuskan kebimbangan mengenai campur tangan politik dalam pemilihan tahun depan.
Panel lapan hakim hari ini menolak petisyen itu dengan keputusan 7-1.
Rakyat Indonesia buat masa ini mengundi secara langsung ahli Parlimen dan akan terus berbuat demikian dalam pilihan raya akan datang.
Ketika membaca penghakiman, hakim Suhartoyo, berkata sistem terbuka bukan lemah tetapi lebih inklusif dan demokratik, manakala sistem tertutup tiada ketelusan, penyertaan awam yang terhad dan terdedah kepada nepotisme.
Mengulas keputusan itu, wakil rakyat PDI-P Arteria Dahlan berkata parti itu akan mematuhi keputusan tersebut.
"Kami perlu mengakui semakan kehakiman adalah sangat komprehensif. Kami menghormati keputusan mahkamah," katanya.
Pengkritik berkata perubahan sistem terbuka ketika ini akan membawa negara demokrasi ketiga terbesar di dunia itu kembali ke era pemerintahan autoritarian, apabila hanya ketua parti politik diberi kuasa untuk melantik ahli Parlimen.
Lapan daripada sembilan parti yang diwakili di Parlimen, termasuk yang bersekutu dengan PDI-P yang memerintah, telah mengecam petisyen itu.
Keputusan itu, hanya lapan bulan menjelang pilihan raya presiden dan Parlimen yang dijadualkan serentak tahun depan, telah menimbulkan kemarahan meluas di republik itu, dengan spekulasi kes itu boleh digunakan untuk menangguhkan pilihan raya.
Kes itu adalah salah satu daripada siri tindakan undang-undang luar biasa yang menurut penganalisis menunjukkan cubaan untuk melanjutkan tempoh perkhidmatan Presiden Joko Widodo, yang pertama kali dipilih pada 2014, dan menamatkan penggal kedua dan terakhirnya pada 2024.
Joko Widiodo yang lebih dikenali sebagai Jokowi, telah menafikan bahawa beliau sedang berusaha untuk melanjutkan tempoh memegang jawatan melebihi had dua penggal.
Malah, beliau turut menyatakan bahawa tidak akan melakukan apa-apa yang akan "mencemarkan demokrasi".


Menteri kewangan jawab Najib, lebih ramai dapat dibantu sekiranya tiada legasi hutang 1MDB

Menteri Kewangan Tengku Zafrul Aziz membidas kenyataan bekas perdana menteri Najib Razak yang mendakwa negara berhutang dana sebanyak RM115.53 bilion dari Januari sehingga Mei tahun ini.Zafrul berkata, pinjaman kerajaan setakat April 2021 berjumlah RM81.8 bilion dan setakat bulan Mei adalah sekitar RM99.3 bilion, bukan RM115.53 bilion seperti didakwa Najib.“Kesemua pinjaman kerajaan adalah berdasarkan perbelanjaan yang diluluskan di Parlimen sewaktu pembentangan Belanjawan 2021,” kata Zafrul dalam sebuah video yang dimuat naik di laman Facebook.⠀⠀“Kerajaan tidak pernah menggunakan ordinan darurat untuk meningkatkan atau menambah perbelanjaan melebihi had siling yang telah diluluskan oleh Parlimen pada Ogos 2020”.Zafrul berkata, negara juga masih terbeban dengan hutang legasi peninggalan zaman pemerintahan Najib berjumlah lebih RM40 bilion.Katanya, RM15.5 bilion hutang 1MDB dan SRC International Sdn Bhd sudah dibayar kerajaan setakat ini, tetapi masih ada baki hutang berjumlah lebih RM42.3 bilion.“Bayangkan, jika jumlah hampir RM58 billion ini dapat digunakan, berapa ramai rakyat yang kita dapat dibantu semasa pandemik ini?“Bukan nak mengungkit, tetapi isu ini amat relevan dengan isu hutang negara dan kemampuan fiskal kerajaan untuk membantu rakyat,” katanya.Najib sebelum ini mempersoalkan hak kerajaan untuk meminjam RM 115.53 billion sejak permulaan tahun 2021 hingga 22 Mei.Najib berkata, pinjaman tersebut digunakan untuk ”berbelanja sesuka hati”, selepas Akta Kewangan yang mengawal dan memantau perbelanjaan kerajaan digantung melalui satu lagi ordinan darurat.Zafrul turut menjelaskan dakwaan Najib tentang pinjaman kerajaan yang mencecah sehingga RM 115.53 billion adalah salah kerana bekas menteri kewangan itu kerana turut merangkumi pinjaman syarikat berkait kerajaan seperti Petronas dan Khazanah.“Secara terus terang saya tidak tahu mengapa beliau memasukkan pinjaman yang dibuat oleh Petronas dan Khazanah serta hasil penjualan silterra atau saham telekom sebagai pinjaman kerajaan.“Pinjaman Petronas dan Khazanah ialah urusan syarikat masing-masing. Mereka meminjam untuk keperluan modal dan aliran syarikat.“Ini hutang mereka, merekalah yang bertanggungjawab,” katanya.